text:
སེ་ར་དགོན།
༄༅།། གདན་ས་ཆེན་པོ་གསུམ་གྱི་ནང་ནས་གཅིག་གི་མིང་ལ་སེ་ར་ཟེར་གྱི་རེད། དེ་ནི་ལྷ་སའི་བྱང་ངོས་ཀྱི་རིའི་གཤམ་ལ་ཡོད་པ་དང་ལྷ་སའི་བར་སྐོར་ནས་སེ་རྭ་དགོན་པ་བར་དུ་མོ་ཊའི་ནང་ལ་ཕྱིན་ན་སྐར་མ་བཅོ་ལྔ་ཙ་ལ་སླེབས་ཀྱི་རེད། དགོན་པ་དེ་བཞངས་མཁན་གྱི་མཚན་ལ་བྱམས་ཆེན་ཆོས་རྗེ་ཤྰཀྱ་ཡེ་ཤེས་ཞུ་གི་རེད། སེ་རྭ་དགོན་པ་ལ་དགེ་འདུན་ཞལ་གྲངས་ལྔ་སྟོང་ལྔ་བརྒྱ་ཡོད་རེད་ཟེ་ཟེར་གྱི་ཡོད་རེད་དེ། ཆིག་སྟོང་དགུ་བརྒྱ་ལྔ་བཅུའི་ནང་ལ་བདུན་སྟོང་ཙ་ཡོད་རེད། དགའ་ལྡན་དགོན་པ་ནི་ལྷ་སའི་ཤར་ཕྱོགས་སྟག་རྩེ་རྗོང་གི་ཁོངས་གཏོགས་ལ་དབང་པོ་རི་ཟེར་ལཁན་རིའི་ལྡེབས་ལ་ཡོད་རེད། དགོན་པ་དེ་ནི་དགེ་ལུགས་པའི་དགོན་པ་ཆེ་ཤོས་ཀྱི་གྲས་གཅིག་རེས། དེ་ནོ་རྗེ་ཙོང་ཁ་པ་བློ་བཟང་གྲགས་པས་སྤྱི་ལོ་ཆིག་སྟོང་བཞི་བརྒྱ་བཅུ་མེད་དགུ་ལ་ཕྱག་བཏབ་གནང་པ་རེད།
སེ་ར་དགོན། མཚན་རྒྱས་པར་ཆོས་ཆེན་པོ་སེ་ར་ཐེག་ཆེན་གླིང་ཞེས་ཞུ། རྭ་ཆེ་གཙུག་ལག་ཁང་ནས་ བྱང་ངོས་སུ་སྤྱི་ལེ་བཞི་ལྔ་ཙམ་སོང་ན་དགོན་དེར་སླེབས་པ་ཡིན། སེ་ར་ཞེས་པ་ནི་ཐོག་མར་དགོན་དེའི་མཐའ་འཁོར་དུ་ཤིང་སེ་བའི་ར་བས་བསྐོར་ནས་ཡོད་པས་སེ་ར་ཞེས་ཟེར། དེའང་ཐོག་མར་དགོན་དེ་མ་ཆགས་གོང་སེ་ར་ཆོས་སྡིངས་སུ་རྗེ་ཙོང་ཁ་པ་ཡུན་རིང་བཞུགས་ཏེ་སློབ་མ་མང་པོར་ཆོས་གསུངས། ལྷག་པར་དུ་དབུ་མ་རྩ་བ་ཤེས་རབ་ཀྱི་ཊིཀ་ཆེན་བརྩམ་པར་དགོངས་ཏེ་ཟབ་མོ་སྟོང་པ་ཉིད་ལ་བརྟག་ཅིང་དཔྱད་པའི་ གཟིགས་སྣང་ལ་ཤེར་ཕྱིན་གྱི་མདོའི་བརྗོད་བྱ་སྟོང་ཉིད་བཅུ་དྲུག་སོགས་ཨ་ཡིག་གི་རྣམ་པར་ཆར་ལྟར་བབས་པས་ བྱེས་གྲྭ་ཚང་གི་ཆོས་རྭའི་ནང་གི་བྲག་གོང་ཆེན་པོ་ཞིག་གི་སྟེང་འབུར་དོད་དུ་ཡོད་པ་དེང་སང་ཡང་མཇལ་རྒྱུ་ཡོ་ལ། མི་སོ་སོར་ཨ་ཡིག་མང་ཉུང་མཇལ་ཚུལ་མི་འདྲ་བ་ཡོད་ཅེས་ཟེར། རྗེ་ཙོང་ཁ་པར་དེ་ལྟའི་གཟིགས་སྣང་བྱུང་སྟབས་མ་འོངས་པར་གནས་དེར་དབུ་མ་ལ་མཁས་པའི་ ཆོས་སྡེ་ཆེན་པོ་ཞིག་ཆགས་འོང་ཞེས་ལུང་བསྟན། དེ་ནས་མི་རིང་པར་བྱམས་ཆེན་ཆོས་རྗེ་ལ་ཆོས་སྡེ་ འདེབས་དགོས་པའི་བཀའ་བཀོད་མཛད་པ་བཞིན་ སྣེའུ་རྫོང་དཔོན་ནམ་མཁའ་བཟང་པོས་མཐུན་རྐྱེན་སྦྱར་ནས་སྤྱི་ལོ༡༤༡༩ལོར་དགོན་དེ་བཏབ། ཐོག་མའི་ཚོགས་ཆེན་ནི་ད་ལྟའི་སྔགས་པ་གྲྭ་ཚང་ཡིན། གྲྭ་ཚང་དེ་འདུ་ཁང་ཀ་རིང་༤དང་ཀ་ཐུང་༣༨ ཀྱི་གཙང་ཁང་གཡས་སུ་གནས་བཅུའི་ལྷ་ཁང་ཡོད། དེའང་རྗེ་ཙོང་ཁ་པ་རྒྱ་བག་ཏྰ་མིང་ཡུང་ལོ་རྒྱལ་པོའི་ དབུ་བླར་ཐེངས་དང་པོ་གདན་ཞུ་བྱས་པར་མ་ཕེབས། ཐེངས་གཉིས་པའི་གསེར་ཡིག་པའི་མདུན་རྗེ་ཉིད་ ཕེབས་མ་ཐུབ་ན་གང་ཉིད་དང་མཁྱེན་རླབས་མཚུངས་པའི་ སློབ་མ་ཞིག་གཏོང་གནང་མཛད་དགོས་ཕེབས་པ་བཞིན་བྱམས་ཆེན་ཆོས་རྗེ་ཕེབས་རྒྱུ་མཛད། བྱམས་ཆེན་ཆོས་རྗེས་ཀྱང་རྗེ་ཙོང་ཁ་པའི་བཀའ་བཞིན་རྒྱ་ནག་ཏུ་ཕེབས་ཏེ་མཛད་འཕྲིན་ཤིན་ཏུ་རྒྱས་པ་བྱུང་། གོང་མའི་གཟིགས་སྣང་དུ་བྱུང་བ་བཞིན་དབུ་ཞྭ་ནག་པོ་རིགས་ལྔ་ཅན་དང་། ཙན་དན་དཀར་པོའི་གནས་ བརྟན་བཅུ་དྲུག་གི་སྐུ་བརྙན་ཕུལ་བ་གཟུངས་སུ་བྱས་ཏེ་ལྷ་བཟོ་ སྤྲུལ་སྐུ་སྣེའུ་ཆུང་པས་བཞེངས་པའི་ཐུབ་པ་བདུད་འདུལ་གཙོ་བོར་གྱུར་པའི་ཐུབ་པ་གནས་བརྟན་ བཅུ་དྲུག་གི་གནས་བརྟན་ཡན་ལག་འབྱུང་འདི་གསུང་བྱོན་དུ་གྲགས་ཤིང་། དེའང་ཀུན་མཁྱེན་བློ་གྲོས་ རིན་ཆེན་སེ་རར་ཕེབས་ཏེ་ལྷ་ཁང་དེའི་ནང་ཕེབས་སྐབས་“ཀུན་མཁྱེན་ཆེན་པོ་བྱོན་པ་ལེགས་བསྟན་ པའི་རྒྱལ་མཚན་བཙུགས་པ་ལེགས་”གསུང་བྱོན་པ་དང་། ཕྱག་ཀྱང་ཡར་ཕེབས་ཞུ་བའི་ཚུལ་དུ་ཡོད། ཡང་དགེ་བསྙེན་དྷ་རྨ་ཏ་ལའི་སྐུ་བརྙན་དེས་ཀྱང་༼ ཕུག་པ་འི་ཅུང་དོག་འདུག༽ གསུངས་ནས་ཕུག་པའི་ཕྱིར་མར་ཙམ་ཕེབས་ཡོད་པ་ཡང་ཀརྨ་ཆོས་གྲགས་རྒྱ་མཚོ་དང་རིན་སྤུངས་ དོན་ཡོད་རྡོ་རྗེས་ལྷ་སའི་ཤར་ཕྱོགས་སུ་ཀརྨ་དགོན་གསར་བཏབ། གསེར་གསོལ་ལ་ཁ་གཡར་ ཏེ་ནང་རྟེན་ཙནདན་གྱི་སྐུ་རྣམས་བསྔོག་རྩིས་བྱས་ཏེ་གནས་བརྟན་ མ་ཕམ་པའི་ཐུགས་ཀར་གྲི་བཙུགས་པས ༼ངེད་རྣམས་འདིར་བཞག་པུ་་འགྲོ་དོན་ཆེ༽ ཞེས་གསུངས་བྱོན་པས་ཙན་དན་གྱི་སྐུ་རྣམས་འདོན་མི་ཕོད་པར་རང་སོར་བཞག་དགོས་བྱུང་ བའི་ལྷ་ཁང་དང་། གཙང་ཁང་ཤར་དུ་རྗེ་ཙོང་ཁ་པའི་ཕྱག་བཟོ་འཇིགས་བྱེད་སོགས་ཀྱི་མགོན་ ཁང་། འདུ་ཁང་ནང་དབུས་སུ་་བྱམས་ཆེན་ཆོས་རྗེ་དང་། རྗེ་ཡབ་སྲས་གསུམ། རྒྱལ་བ་བྱམས་པ། ཕ་བོང་ཁ་སོགས་ཀྱི་སྐུ་བརྙན། ཡང་སྟེང་ཚེ་དཔག་ལྷ་ཁང་ནང་དབུས་སུ་ཚེ་དཔག་མེད་དང་། གཡས་སུ་གུང་རུ་རྒྱལ་མཚན་བཟང་པོའི་གདུང་རྟེན། དེའི་གཡས་སུ་རྗེ་བཙུན་པའི་གདུང་རྟེན། གཞན་ཡང་སྨན་བླ་བདེ་གཤེགས་བརྒྱད་སོགས་བཞུགས་སུ་གསོལ་བ་བཅས་དང་། བྱེས་མཁས་ མང་གྲྭ་ཚང་ནི། ཀུན་མཁྱེན་བློ་གྲོས་རིན་ཆེན་སེང་གེས་ཕྱག་བཏབ་གནང་མཛད། ཐོག་མར་ བཞུགས་གནས་གཏན་འཇགས་མེད་པར་ཚལ་གུང་ཐང་དང་། དབུས་སྟོད་སོགས་སུ་ཆོས་ཐོག་ ཏུ་ཕེབས་པས་བྱེས་གྲྭ་ཚང་ཞེས་པར་གྲགས། དེའང་ཀུན་མཁྱེན་བློ་གྲོས་རིན་ཆེན་སེངས་གེ་ནི། ལ་སྟོད་བྱང་གི་ཡུལ་དུ་གསང་སྔགས་རྙིང་མའི་གྲུབ་ཐོབ་ཀྱི་རྒྱུད་དུ་འཁྲུངས། དབུས་སུ་ཕེབས་ ནས་རྗེ་ཙོང་ཁ་པ་དང་། དགེ་འདུན་གྲུབ་པ། འཇམ་དབྱངས་ཆོས་རྗེ་སོགས་ཀྱི་ཞབས་ལ་གཏུགས། འབྲས་སྤུངས་ཟུར་ཁང་དུ་བཞུགས་ནས་གསན་བསམ་མཛད་སྐབས་སུ་འགྲན་ཟླར་འདུག་པ་འགའ་ཡིས་ ཐུགས་བསུན་ནས་འཁོར་མང་པོ་དང་བཅས་འཇམ་དབྱངས་ཆོས་རྗེསའི་བསྟོད་པ་གསུང་བཞིན་སེ་རར་ཕེབས། དེ་ནས་མཁན་ཐོག་ཁ་ཤས་སོང་རྗེས་འཁོན་སྟོན་དཔལ་འབྱོར་ལྷུན་གྲུབ་ཀྱིས་གྲྭ་ཚང་འདིའི་མཁན་པོ་གནང་ སྐབས་སེ་རར་གཏན་འཇགས་སུ་བཞུགས་པས་གྲྭ་ཚང་འདི་ཆགས། འདུ་ཁང་ཀ་རིང་༨ཀ་ཐུང་༩༢ཀྱི་དབུས་ སུ་རྭ་སྒྲེང་སྐུ་ཕྲེང་ལྔ་པ་དང་། ཁྲི་ཆེན་ངག་དབང་ཆོས་ལྡན། འཇཛམ་དཔལ་རྡོ་རྗེ། རྗེ་བློ་བཟང་རྒྱ་མཚོ། ཡོངས་འཛིན་བློ་བཟང་དོབ་གྲུབ། འདོད་ཡན་དངུལ་གདུང་སོགས་སྐུ་བརྙན་དང་འབྲེལ་བའི་ཉེ་སྲས་བརྒྱད་ དང་དེ་འབྲེལ་རྟ་མགྲིན་ཁང་ཡོད། དེའང་གྲྭ་ཚང་འདི་མ་ཆགས་གོང་ད་ལྟའི་རྟ་མགྲིན་པང་གི་ཤུལ་དུ་དུར་ ཁྲོད་ཡིན་པ་དང་། ཀུན་མཁྱེན་བློ་གྲོས་རིན་ཆེན་ཞབས་སྐོར་དུ་ཕེབས་རིམ་བཞིན་དེར་སྐྱེས་པའི་ཤིང་སེ་བའི་སྡོང་པོ་ཞིག་སེ་ ཕུང་ལ་འཐིམ་པའི་གཟིགས་སྣང་བྱུང་བས་ཞིབ་པར་གཟིགས་དུས་སེ་ཕུང་དེའི་དཀྱིལ་ནས་རྟ་མགྲིན་ཡང་ གསང་མཇལ་ཏེ་རྟ་སྐད་ཀྱང་སྒྲོག་པས་དེ་མར་ཆོས་གོས་ཕུད་ནས་ཤིང་དེ་ལ་དཀྲིས་ཏེ་ཡང་གསང་གི་སྐུ་བརྙན་ བཞེངས་གནང་བ་ད་ལྟའང་མཇལ་རྒྱུ་ཡོད་པ་དེ་ཉིད་ལགས། འདི་ནི་ཤིན་ཏུ་ནས་བྱིན་རླབས་ཆེ་ཞིང་གྲྭ་ཚང་ འདིར་ལེགས་ཉེས་དུས་འགྱུར་སོགས་ཀྱི་སྔ་ལྟས་སུ་རྟ་སྐད་སའི་ གཏིང་ནས་སྒྲོག་པ་ཡང་ཡང་བྱུང་ཞེས་གྲགས་པའི་སྐུ་བརྙན་གྱིས་དབུས་མཐས་འཁོར་དུ་སྲུང་མ་ཁག་བཞུགས་སུ་གསོལ་ཡོད། གཞན་ཡང་ཀུན་མཁྱེན་བློ་གྲོས་རིན་ཆེན་གཞིས་ཀ་དཔལ་འབྱོར་ལྷུན་པོར་བཞུགས་སྐབས་ཡབ་རྟོགས་ལྡན་ཡོན་ ཏན་མགོན་པོར་ཁྱོད་ཡི་དམ་འདི་དང་ཕུར་པ་འདི་མ་བྲལ་བ་བགྱིས་ཤིག་ཅེས་རྟ་མགྲིན་གྱི་ཆོས་སྐོར་དང་། ཕུར་་པཆེད་དུ་སྐྱེལ་མི་བྱུང་། ཕུར་པ་དེ་ནི་གྲུབ་ཐོབ་འདར་འཕྱར་གྱི་གཏེར་མ་བྱིན་ཅན་ཡིན་སྟབས་ལོ་ལྟར་ བོད་ཟླ༡༢ཚེས་༢༧ཉིན་སེ་ར་ ཕུར་མཇལ་ཞེས་མཇལ་ཁ་གཏོང་སྲོལ་ཡོད་པའི་ཕུར་པ་་དེའང་མགོན་ཁང་དེར་བཞུགས། གདོང་གྲལ་དཀྱིལ་གྱི་ གཙང་ཁང་དབུས་སུ་རྗེ་ཙོང་ཁ་པ་དང་། གཡས་སུ་སྟོན་པ་བཅོམ་ལྡན་འདས། གཡོན་དུ་འོད་དཔག་མེད། གདོང་གྲལ་གཡས་ཀྱི་གཙང་ཁང་ནང་རྒྱལ་བ་བྱམས་པ་དང་། ཇོ་བོ་ཤྰཀྱ་མུ་ནེ། དེའི་གཡོན་གྱི་གཙང་ཁང་ནང་འཇམ་དབྱངས་ཆོས་འཁོར་དང་། བྱམས་པ་ཆོས་འཁོར་ སོགས་བཞུགས་སུ་གསོལ་ཡོད་པ། ཡང་ཐོག་རྟ་མགྲིན་ལྷ་ཁང་ནང་གཙོ་བོ་རྟ་མགྲིན་ཡང་གསང་དང་་ གུ་རུ་རིན་པོ་ཆེ། རྒྱལ་བ་ལྔ་པ་སོགས་དང་། ཤར་གྱི་ལྷ་ཁང་ནང་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་ སོགས་བཞུགས། གཞན་ཡང་གྲྭ་ཚང་དེ་ཁོངས་ཁང་ཚན་ཉེར་གཅིག་ཡོད་པ་ནི། ༡ཧར་གདོང་ཁང་ཚན། ༢བསམ་བློ་ཁང་ཚན། ༣བྱ་བྲལ། ༤ཀྲེ་བོ། ༥བྲ་ཏི། ༦ཚ་བ། ༧ལྷོ་པ། ༨རྒོམ་སྡེ། ༩ལ་བ། ༡༠འདན་མ། ༡༡ཟངས་དཀར། ༡༢གུ་གེ། ༡༣དཔེ་ཐུབ། ༡༤སྟག་མོ། ༡༥གཙང་པ། ༡༦རྒྱལ་བྱེད། ༡༧ཨེ་པ། ༡༨གཉལ་པ། ༡༩དྭགས་པོ། ༢༠རྩེད་ཐང་། ༢༡སྤོམ་འབོར་བཅས་ཡིན།
ནང་དོན།
ལོ་རྒྱུས།[རྩོམ་སྒྲིག]
ཆོས་ལུགས།[རྩོམ་སྒྲིག]
སེ་ར་ནི་བོད་ཀྱི་གྲུབ་མཐའ་དགེ་ལུགས་པའི་་དགོན་སྡེ་གཅིག་རེད།
པར་རིས་བར་འཁྱམས།[རྩོམ་སྒྲིག]
-
-
-
-
སྲིད་པའི་འཁོར་ལོ། ༢.jpg
ཟིན་ཐོ་འམ་དཔྱད་གཞི།[རྩོམ་སྒྲིག]
- ↑ Tournadre & Dorje, Manuel de Tibétain Standard, langue et civilisation, Langues & Mondes, L'asiatèque, Paris, 2003
དཔྱད་གཞིའི་དཀར་ཆག།[རྩོམ་སྒྲིག]
གངས་ཅན་ཁྱད་ནོར་དཔེ་ཚོགས་ལ་སྙིང་ཐག་པ་ནས་བཀའ་དྲིན་ཆེ།


c: text/html

text:
སྒྲུང་གཏམ་ནི་རང་ཉིད་ཀྱི་གྲིབ་རིས་ཤིག་དང་སྤྱི་ཚོགས་ཀྱི་གྲིབ་རིས་ཤིག་ཡིན།
——རྣོ་སྦྲེང་ལ་བཅར་འདྲི་བྱས་པ།
གསར་འགོད་པ། ཁྲི་སེམས་དཔའ།
གསར་འགོད་པ། སྐུ་ཞབས་རྣོ་སྦྲེང་ལགས། བདེ་མོ་ཡིན་ནམ།
རྣོ་སྦྲེང༌། བདེ་མོ་ཡིན། གསར་འགོད་པ་ཁྱེད་བདེ་མོ།
གསར་འགོད་པ། ཁྱེད་རང་རྩོམ་རིག་གསར་རྩོམ་གྱི་ལས་ཀར་འཇུས་ནས་ལོ་ངོ་ག་ཙམ་འགོར་སོང༌། དེའི་རིང་ལ་ཁྱེད་རང་འཕྲད་པའི་ཆེས་ཆེ་བའི་དཀའ་ཁག་ཅི་ཞིག་ཡིན།
རྣོ་སྦྲེང༌། ཁོ་བོ་རྩོམ་རིག་གསར་རྩོམ་གྱི་ལས་ཀར་འཇུས་ནས་ཕལ་ཆེར་མི་ལོ་དྲུག་ལྷག་འགོར་ཡོད་པ་འདྲ། ལོ་ངོ་འདི་དག་གི་རིང་ལ་རྩོམ་རིག་ལས་རིགས་ཀྱི་ཀྱི་སྟེང་ནས་ཆེས་བཟོད་མི་ཐུབ་པ་ནི་ཕ་རོལ་བས་བརྩམས་ཆོས་ལ་མིག་གིས་མ་བལྟས་པར་བསྙོན་འགེལ་དང་ངན་གཏམ་རི་རབ་འདྲ་ཞིག་བརྩི་བ་དེ་རེད། འདི་ང་རང་ལ་འཕྲད་པའི་ཆེས་ཆེ་བའི་དཀའ་ཁག་ཡིན་ནམ། གང་ལྟར་དྲི་བ་འདིའི་ལན་ལ་བརྗོད་འདོད་པ་ཞིག་རེད་འདུག
གསར་འགོད་པ། ཁྱེད་ནི་རྩོམ་ལུས་སྣ་མང་ལ་འཇུག་པའི་ན་གཞོན་གསར་རྩོམ་པ་ཞིག་རེད།ཁྱེད་ཀྱིས་བྲིས་པའི་སྙན་ངག་དང་སྒྲུང་གཏམ།འབོལ་རྩོམ་སོགས་བརྩམས་ཆོས་སྐོར་ཞིག་ཁོ་བོས་བཀླགས་མྱོང༌།དེ་དག་ལས་མང་ཆེ་ཤོས་འབོལ་རྩོམ་རེད། ཁོ་བོའི་བསམ་ཚོར་ཞིག་ལ། ད་ལྟའི་སྒྲུང་གཏམ་དང༌།ལྷག་པར་དུ་སྙན་ངག་མང་ཆེ་བར་འབོལ་རྩོམ་གྱིས་ཤན་ངེས་ཅན་ཞིག་ཞུགས་འདུག་སྙམ། སྣང་ཚུལ་འདི་རྩོམ་རིག་སྒྱུ་རྩལ་གྱི་འཕེལ་རྒྱས་ཐད་ནས་གླེང་ན་གོལ་ལམ་ཞིག་རེད་དམ། ཡང་ན་རྒྱུན་ལྡན་གྱི་སྣང་ཚུལ་ཞིག་རེད།
རྣོ་སྦྲེང༌། ཡིན་ཏེ། ང་རང་ནི་སྙན་ངག་དང་འབོལ་རྩོམ། སྒྲུང་གཏམ་གསུམ་ཀ་འབྲི་བའི་ལམ་ལ་ཞུགས་ཁུལ་བྱས་པ་ཡིན། གོ་རིམ་འདིའི་ཁྲོད་དུ་སློབ་ཆེན་གྱི་དགེ་རྒན་ཞིག་གིས་ང་ལ། ཁྱོད་ཀྱིས་འབོལ་རྩོམ་ལས་སྙན་ངག་རྐྱང་རྐྱང་བྲིས་ན་བཟང་གི་ཟེར། ཡང་རྩོམ་རིག་ལས་རྐང་སྟེང་གི་གྲོགས་པོ་རེ་ཟུང་གིས་འབོལ་རྩོམ་གྱི་ལམ་ཁ་རྐྱང་རྐྱང་བསྙེག་ན་འགྲིག་རབས་ཟེར། གང་ལྟར་ང་རང་གིས་ཁོ་ཚོ་ལ་ལེགས་སོ་ཞུ་མ་ཐུབ། གཏན་ཚིགས་ག་རེ་ཡིན་ཟེར་ན། ངས་ནི་ཚོར་སྣང་གི་རྗེས་འདེད་ཀྱི་ཡོད། དཔེར་ན་འབོལ་རྩོམ་འབྲི་འདོད་ཀྱི་ཚོར་བ་ཡོད་དུས་སྙན་ངག་དང་སྒྲུང་གཏམ་འབྲི་མི་འདོད་པ་དང༌། སྒྲུང་གཏམ་འབྲི་འདོད་དུས་སྙན་ངག་དང་འབོལ་རྩོམ་འབྲི་མི་འདོད་པ་བཞིན་ནོ།།
གང་ལྟར་འབོལ་རྩོམ་གྱིས་སྙན་ངག་དང་སྒྲུང་གཏམ་ལ་ཤན་ཞུགས་པ་ནི་རྒྱུན་ལྡན་གྱི་སྣང་ཚུལ་ཞིག་རེད་དེ། འབོལ་རྩོམ་གྱི་ལམ་ནས་ཤོད་མི་ཐུབ་པའམ། ཡང་ན་བརྗོད་མི་བདེ་བ་མང་དག་ཅིག་སྒྲུང་གཏམ་གྱི་ལམ་ནས་ཕུན་སུམ་ཚོགས་པའི་སྒོ་ནས་མཚོན་ཐུབ་པའི་སྣང་བ་ཞིག་ཡོད་ཀི དེ་ནི་ང་རང་མི་སྒེར་སྒྲུང་གཏམ་གསར་རྩོམ་གྱི་ལས་ལ་ཞུགས་པའི་རྒྱུ་རྐྱེན་གཅིག་ཀྱང་ཡིན། སྣང་ཚུལ་འདི་རྩོམ་རིག་སྒྱུ་རྩལ་གྱི་འཕེལ་རྒྱས་སམ་རྩོམ་རིག་གི་མཛེས་རྟོག་རང་ངོས་ནས་བལྟས་ན་མདུན་སྐྱོད་ཅིག་ཡིན་མིན་བཤད་དཀའ་མོད། ལོག་ལམ་ཞིག་ཡིན་སྲིད་རྒྱུ་མ་རེད་སྙམ་གི
གསར་འགོད་པ། མིག་སྔའི་རང་རེའི་རྩོམ་སྟེགས་ལ་བལྟས་ན། འབོལ་རྩོམ་དེ་ཧ་ཅང་རྒྱུགས་ཆེ་བར་སྣང༌། ཡིན་ནའང༌། མི་རིགས་ཤིག་ལ་རྩོམ་རིག་དར་མ་དར་དེ་སྒྲུང་གཏམ་ལ་བལྟ་དགོས་ཟེར། དེར་ཁྱེད་ལ་ལྟ་ཚུལ་ཅི་ཞིག་ཡོད།
རྣོ་སྦྲེང༌། མིག་སྔར་རང་རེའི་རྩོམ་སྟེགས་སུ་འབོལ་རྩོམ་གྱིས་རྩོམ་ལུས་གཞན་དག་འགྲམ་ལྕགས་ཚ་ཐག་ཆོད་པོ་རེ་བཞུས་ཏེ་ཀུན་པོས་སྔུན་ལ་རྒྱུགས་ནས་འགྲོ་བ་འདི། བསམ་བློ་རིག་གནས་ཀྱི་ངོས་ནས་བཤད་ན་འཕེལ་རྒྱས་སུ་འགྲོ་བའི་སྔ་རྟགས་སུ་འཁུམས་སྙམ། གཏན་ཚིགས་ནི་འབོལ་རྩོམ་གྱིས་དངོས་ཡོད་དང་ཐག་ཉེ་གླེང་སྟེ་ཀློག་པོ་དག་གི་སེམས་ཀྱི་ས་གཞི་ལ་རྣོ་ངར་དང་ཚ་འདྲིའི་ང་རོ་སྒྲོག་ནས་དཔུང་འཇུག་བྱེད་ཀྱིན་ཡོད་པས་སོ།། འོན་ཏེ་རྩོམ་རིག་རང་ངོས་ནས་བཤད་ན་གོང་གི་བཤད་སྲོལ་དེ་ལ་ཡང་ང་རང་ངོས་ནས་མི་འཐད་པ་ཆེར་མི་འདུག ཡིན་ནའང་འུ་ཚང་གི་རྩོམ་རིག་གར་སྟེགས་སྟེང་ན་ཀློག་པ་པོ་མང་དག་ཅིག་ལ་འདོད་བློ་སྐོང་ཐུབ་པའི་སྒྲུང་གཏམ་ག་ཚོད་ཡོད་པ་དང་ཡང་ན་རྩོམ་རིག་དར་མ་དར་གྱི་ཚབ་མཚོན་ལ་བཞག་ཆོག་པའི་སྒྲུང་གཏམ་ཞིག་ཨེ་ཡོད་དམ་སྙམ་པ་དེ་རེད།
གསར་འགོད་པ། རེད། དེ་ལྟར་བཤད་ཀྱང་མི་ཆོག་པ་མེད་མོད། ཡིན་ནའང༌། སྒྲུང་གཏམ་ཞིབ་ཏུ་ཀློག་མཁན་ཞིག་ཡིན་ཚེ། སྒྲུང་གཏམ་ཡག་པོ་འགའ་རེ་ཡང་བྱུང་དང་འབྱུང་བཞིན་ཡོད་དེ། དཔེར་ན། 《རླུང་དམར་འུར་འུར》ལྟ་བུ་དང༌། གཞན་ཡང༌། 《གནའ་གྲོང》ལྟ་བུ། 《ཧཱ་པ་གསོས་པའི་ཟིན་བྲིས》ལྟ་བུ། 《གྲིབ་གཟུགས་ཁྲོད་ཀྱི་མི་ཚེ》ལྟ་བུ་འགའ་རེ་ཡང་འདུག དེ་ནི་ང་རང་གི་ཕྱོགས་རིས་ཀྱི་ལྟ་ཚུལ་ཞིག་ཡིན་ཀྱང་སྲིད། ཁྱེད་ཀྱིས་བརྩམས་ཆོས་དེ་དག་ལ་སྤྱི་བམ་ནས་བསམ་ཚུལ་ཙམ་བརྗོད་ན་ག་འདྲ་རེད། གཞན་ཡང༌། ཁ་ཤས་ལ་འདི་འདྲའི་བཤད་ཚུལ་ཞིག་ཀྱང་ཡོད་དེ། བརྩམས་ཆོས་བམ་པོ་ཞིག་བཀླགས་པ་ལས། རྡུང་ལེན་ཚར་གཅིག་གིས་བོད་ཀྱི་སྤྱི་ཚོགས་ལ་ཕན་པ་ཆེ་ཟེར།དེ་བས། ཀློག་པ་པོའི་འདོད་བློ་སྐོང་ཐུབ་མིན་དེ་རྩོམ་པ་པོ་ཁོ་ནར་ཐུག་ཡོད་པ་ཞིག་ཡིན་ནམ།
རྣོ་སྦྲེང༌། ལྟོས་བཅས་ཀྱིས་བཤད་ན་སྒྲུང་གཏམ་དེ་དག་ང་རང་ངོས་ནས་བལྟས་ན་ཡང་བོད་ཀྱི་སྒྲུང་གཏམ་ཡག་ཤོས་ཀྱི་གྲས་རེད་འདོད།ད་དུང་སོ་སོའི་ངོ་བོ་དང་རྣམ་པའི་ཆ་ནས་བཤད་ན་ཡང་མཚོན་ཐབས་དང་མཚོན་བྱེད་སོགས་ལ་སོ་སོར་མི་འདྲ་བའི་ཁྱད་ཆོས་རེ་བདོག་མོད།ད་དུང་ཡང་གཞུང་ཐིག་གཅིག་གི་སྣེ་མོ་ན་གཅིག་གིས་གཅིག་ལ་ཐོལ་བརྒལ་ཆེན་པོ་བྱེད་ཐུབ་ཀྱི་མི་འདུག་སྙམ།
འདི་ནི་ང་རང་གི་ལྟ་ཚུལ་ནོར་འཁྲུལ་ཅན་ཞིག་ཡིན་ཀྱང་སྲིད་མོད། གང་ལྟར་ང་ལ་བཞག་པའི་ཚོར་བ་དངོས་གནས་དེ་ལྟར་རེད། བརྩམས་ཆོས་བམ་པོ་ཞིག་བཀླགས་པ་ལས། རྡུང་ལེན་ཚར་གཅིག་གིས་བོད་སྤྱི་ཚོགས་ཕན་ཟེར་བའི་བཤད་སྲོལ་དེ་བདག་གིས་ཀྱང་གོ་ཐོས་མྱོང་ལ། སྐད་ཆ་དེ་ལ་ང་རང་ཉམས་མྱོང་ཅན་བྱེད་ལ་དགའ་བ་དེ་ཚོར་ཁོང་དགོད་ཅིག་ཤོར་བ་ལས་ཚིག་ཉུང་དོན་འདུ་བའི་ལན་ཡིད་དུ་འོང་བ་ཞིག་གློ་བུར་དུ་མི་འདུག འོན་ཏང་ཀློག་པོ་གཅིག་གི་འདོད་བློ་སྐོང་ཐུབ་མིན་རྩོམ་པ་པོ་ལ་ཐུག་མེད་ན་ཡང་ཀློག་པ་པོ་བརྒྱ་ཡི་འདོད་བློ་སྐོང་ཐུབ་མིན་ལ་རྩོམ་པ་པོ་དང་འབྲེལ་བ་ཁྱོན་ནས་མེད་ཟེར་ས་ཡང་འགྲོ་རྒྱུ་མ་རེད་སྙམ་གི།
གསར་འགོད་པ། རེད། དེ་ལྟར་བཤད་ཚེ། ང་ལ་དྲི་བ་གཞན་ཞིག་ཀྱང་ཞར་དུ་འོང་གིན་འདུག་སྟེ། བོད་རང་ལ་མཚོན་ན་དོན་གྲུབ་རྒྱལ་གྱི《འབྲོང་སྟག་ཐང》ནས་ད་ལ་བར་དུ་རྩོམ་རིག་གསར་རྩོམ་གྱི་འཚོལ་སྙེག་གི་ལམ་བུ་དེ་ལོ་ངོ་ཉི་ཤུ་ལྷག་ལས་མི་འདུག དེ་ངོས་ཐད་ནས་བལྟས་ན། རྩོམ་རིག་སྒྱུ་རྩལ་ཡོད་དོ་ཅོག་ལས་སྒྲུང་གཏམ་གྱི་ཐད་ནས་ཐོད་བརྒལ་ཅུང་ཕྱིན་འདུག་སྙམ་འོངས་ལ།ཡང་གཅིག་བཤད་ན། སྒྲུང་གཏམ་དེ་ཅུང་གཏན་འཇགས་ངང་འཕེལ་རྒྱས་སུ་འགྲོ་བཞིན་པའི་ཚོར་བ་ཞིག་ཀྱང་སྐྱེས། ཁྱེད་ཀྱིས་བལྟས་ན་དེ་འདྲ་ཨེ་རེད།
རྣོ་སྦྲེང༌། དངོས་གནས་དེ་འདྲ་ཞིག་རེད། ལྟོས་བཅོས་ཀྱིས་བཤད་ན་འབྲོང་སྟག་ཐང་ནས་ད་ལྟའི་བར་དུ་སྒྲུང་གཏམ་ལ་འཕེལ་རྒྱས་ཡོད་ས་རེད་ལ། སྤྱི་འགྲོས་ཀྱི་ངོས་ནས་བཤད་ན་སྔོན་མ་སྔོན་མ་དག་ལས་རྗེས་མ་རྗེས་མ་དག་འཕེལ་རྒྱས་སམ་མཐུས་སྒོ་ཇེ་ཚང་ལ་འགྲོ་བཞིན་ཡོད་ཚོད་རེད།
སྐབས་འདིར་ཞོར་དུ་བཤད་འདོད་པ་ཞིག་ཡོད་པ་ནི་སྒྲུང་གཏམ་ནི་མི་སྡུག་རུས་ཅན་ཞིག་གི་འབྲི་རྒྱུ་ཞིག་རེད་དང་ཡང་ན་སྒྲུང་གཏམ་འབྲི་རྒྱུ་ནི་མི་ཁོམ་ལོང་ཅན་དག་གི་ལས་ཀ་རེད་ཟེར་མཁན་དག་ལ། སྒྲུང་གཏམ་ནི་སྡུག་རུས་ཅན་དང་ཁོམ་ལོང་ཅན་དག་གིས་བྲིས་ཆོག་པ་ཞིག་ཡིན་ན་ང་ཚོའི་བོད་ལ་སྡུག་རུས་ཅན་དང་ཁོམ་ལོང་ཅན་མང་པོ་བདོག་མོད། དེ་འདྲ་ཞིག་མ་ཡིན་ཏེ། སྒྲུང་གཏམ་འབྲི་མཁན་ནི་སྣ་མང་རིག་གནས་ལ་འབྲེལ་འདྲིས་ཡོད་མཁན་ཞིག་དང༌། མཚོན་བྱེད་དང་མཚོན་ཐབས་སོགས་དབང་བསྒྱུར་བ། ཤེས་རབ་ཅན་དང་ཉམས་མྱོང་ཅན་ཞིག་ཡིན་དགོས་ས་རེད་ཟེར་བ་དེ་ཡིན། ཞ་ཞོར་ལ་སྐད་ཆ་འདི་ག་རེ་ལབ་དགོས་ཟེར་ན། ང་ཚོའི་བསམ་བློའི་འདུ་ཤེས་ཀྱི་གཏིང་རུམ་ན་བཙའ་བཞིན་ཆགས་ཡོད་པའི་སྒྲུང་གཏམ་ལ་བཟུང་བའི་ལྟ་ཚུལ་འདི་དོར་ཚེ། ད་གཟོད་སྒྲུང་གཏམ་གྱི་རིན་ཐང་དང་ཁྲོམ་ར་རྒྱ་བསྐྱེད་བསྐྱེད་ཐུབ་པ་ལ་རྔོ་ཐོགས་སྙམ།
གསར་འགོད་པ། རེད།ལྟ་ཚུལ་དེར་ཁོ་བོ་ཡང་ཤིན་ཏུ་འཐད། སྒྲུང་གཏམ་ནི་མི་སྡུག་རུས་ཅན་ཞིག་གི་འབྲི་རྒྱུ་ཞིག་རེད་དང་ཡང་ན་སྒྲུང་གཏམ་འབྲི་རྒྱུ་ནི་མི་ཁོམ་ལོང་ཅན་དག་གི་ལས་ཀ་རེད་ཟེར་བ་ནི་གང་འདོད་དུ་བཤད་པ་ཤ་སྟག་རེད།སྒྲུང་གཏམ་ནི་ཁོམ་པ་ཡོད་པ་དང་སྡུག་རུས་ཡོད་པ་ཙམ་གྱིས་འཁྱོངས་པ་ཞིག་ག་ལ་ཡིན། ཡིན་ཀྱང༌། གཏམ་གླེང་འདི་རེ་ཞིག་མཚམས་འདི་ནས་བསྐྱུར་ཞོག ང་ལ་ད་དུང་དྲི་བ་ཞིག་ཡོད་དེ། རང་རེའི་རྩོམ་སྟེགས་སྟེང་གོ་ས་ཅུང་ཟིན་ཡོད་པའི་གཞོན་སྐྱེས་རྩོམ་པ་པོ་འགའ་རེས་བྲིས་པའི་སྒྲུང་གཏམ་དེ་རང་གི་ཚོར་བ་གཙིགས་སུ་འཛིན་པ་དང༌། ལྷག་ཏུ་ཁ་ཤས་ཤིག་གི་བརྩམས་ཆོས་དེ་རབ་རིབ་ཅན་དུ་སྣང་བས་གོ་དཀའ་བའི་སྣང་བ་ཡང་སྦྱིན་ཡོང༌། དེ་ལས་ཀྱང་ཡིད་སྐྱོ་བ་ཞིག་ལ། ཁོ་ཚོའི་ཁྲོད་ན་ནོར་ལུག་གི་རྗེས་ན་འཕག་འཚག་རྒྱག་ཅིང༌། རྣང་ཞིང་གི་བར་ན་ས་ནག་དང་འཐབ་རྩོད་རྒྱག་པའི་རོང་འབྲོག་མང་ཚོགས་ཀྱི་མདུན་སར་ལྷགས་པའི་དཀའ་ཁག་ལ་དམིགས་ནས་སྒྲུང་གཏམ་བྲིས་པ་ཤིན་ཏུ་ཉུང༌། དེ་ནི་ཁོ་བོར་མཚོན་ན་སེམས་ཁྲལ་བྱ་ཡུལ་ཞིག་ཏུ་གྱུར་ཡོད། ཁྱེད་ལ་དེ་འདྲའི་དྲན་ཚུལ་ཡོད་ཨེ་མྱོང༌། ཁྱེད་ཀྱིས་མ་འོངས་པར་སྒྲུང་གཏམ་གསར་རྩོམ་གྱི་ཁ་ཕྱོགས་དེ་གང་ཞིག་དམིགས་རྩིས་ཡོད་དམ།
རྣོ་སྦྲེང༌། རེད། རེད། རབ་རིབ་ཅན་གྱི་སྒྲུང་གཏམ་འབྲི་མཁན་དང་ཚོར་བ་གཙིགས་སུ་འཛིན་པའི་སྒྲུང་གཏམ་འབྲི་མཁན་ཡང་ཡོད་ལ་དེ་ཡོད་ཆོག་ཆོག་དང་ཡོད་འོས་པ་ཞིག་རེད་སྙམ་གི གཏན་ཚིགས་ནི་མེ་ཏོག་ལྡུམ་རྭའི་ནང་དུ་མེ་ཏོག་སྣ་གཅིག་ཁོ་ན་ལས་མེ་ཏོག་སྣ་མང་པོ་ཡོད་ན་མཛེས་སྡུག་གཞན་ཞིག་ཡོད་པ་བཞིན་ནོ།།
གཞན་གོང་གི་ཉིད་ཀྱིས་བཤད་པའི་རོང་འབྲོག་མང་ཚོགས་ཀྱི་མདུན་སར་ལྷགས་པའི་དཀའ་ཁག་ལ་དམིགས་ནས་སྒྲུང་གཏམ་བྲིས་པ་ཧ་ཅང་ཉུང་ཟེར་བ་དེ་ནི་ང་རང་ངོས་ནས་བལྟས་ན་མད་པའི་གཏམ་རེད་དེ། སྣང་ཚུལ་འདི་དག་མཚོན་ཡུལ་གྱི་ཆ་ནས་འུ་ཚོའི་སྒྲུང་གཏམ་གྱིས་ད་དུང་བསྐྱུར་ཡོད་པའི་སྟོང་ཆ་ཞིག་རེད་སྙམ།
གང་ལྟར་ང་རང་ལ་མ་འོངས་པར་སྒྲུང་གཏམ་གསར་རྩོམ་གྱི་ཁ་ཕྱོགས་གང་ཞིག་ལ་དམིགས་རྩིས་ཡོད་ཟེར་ན་དེའི་སྐོར་ལ་འདང་རྒྱབ་མ་མྱོང་མོད། རབ་རིབ་དང་ཚོར་སྣང༌། འཆར་ཡན་དང་རྟོག་བཟོའི་ཀློང་ནས་སྟོང་བསམ་དང་རྨི་ལམ་དངོས་དཔེར་བཀོད་ནས་གཞི་རིམ་གྱི་བར་སྣང་དང་ས་གཞི་གླེང་འདོད་ལ། མཁའ་དབུགས་དང་དྲོད་གྲང་ཀྱང་འབྲི་སྲིད་ངེས།
གསར་འགོད་པ། ཁྱེད་ཀྱིས་བལྟས་ན་བོད་རང་གི་དར་མའི་སྒྲུང་གཏམ་པ་དང་ན་གཞོན་སྒྲུང་གཏམ་པའི་བར་གྱི་འདྲ་ས་དང་མི་འདྲ་ས་དེ་གང་རེད། ཡང་གཅིག་བཤད་ན། ང་ཚོས་དར་མའི་སྒྲུང་གཏམ་པའི་སྟེང་ནས་སློབ་སྦྱོང་བྱེད་ས་ཨེ་ཡོད་ཀི
རྣོ་སྦྲེང༌། མི་འདྲ་ས་མཚོན་ཐབས་དང་མཚོན་བྱེད་ཡིན་རྒྱུ་རེད། དེ་ལསགཞན་ཕལ་ཆེར་བ་འདྲ་མཚུངས་ཀྱི་ཆ་འདུག་སྙམ། སློབ་སྦྱོང་བྱེད་དགོས་ས་ཡོད་སྲིད་མོད། འདི་ལ་སློབ་སྦྱོང་བྱེད་དགོས་ཞེས་དམིགས་གསལ་གྱིས་གསལ་བོ་ཞིག་བཤད་རྒྱུ་མི་འདུག
གསར་འགོད་པ། དེས་ན་ཁྱེད་རང་གི་གོ་བ་ལེན་སྟངས་ཀྱི་སྒྲུང་གཏམ་དེ་ག་འདྲ་ཞིག་ཡིན། ཁྱེད་ཀྱིས་དུས་རྒྱུན་འབོལ་རྩོམ་དང་སྒྲུང་གཏམ་འབྲི་དུས་སེམས་ཁམས་གྱི་ཆ་ནས་མི་འདྲ་ས་ཨེ་ཡོད། རྒྱུ་མཚན་ཅི་ཡིན།
རྣོ་སྦྲེང༌།ང་རང་གིས་གོ་བ་ལེན་སྟངས་ལྟར་གྱི་སྒྲུང་གཏམ་ནི་རང་ཉིད་ཀྱི་གྲིབ་རིས་ཤིག་དང་སྤྱི་ཚོགས་ཀྱི་གྲིབ་རིས་ཤིག་ཡིན། འབོལ་རྩོམ་དང་སྒྲུང་གཏམ་འབྲི་དུས་སེམས་ཁམས་ཀྱི་ཆ་ནས་མི་འདྲ་ས་ཡོད་དེ། མིག་སྔར་ཁོ་བོས་འབོལ་རྩོམ་འབྲི་དུས་ཚིག་འབྲུ་གཅིག་གི་སྟེང་ལ་ཡང་ཧ་ཅང་གཟབ་ནན་བྱེད་དགོས་པས་གནོན་ཤུགས་ཀྱི་སེམས་ཁམས་ཤིག་གིས་བྲི་དང་འབྲི་བཞིན་ཡོད་ལ།
སྒྲུང་གཏམ་འབྲི་དུས་རོལ་དབྱངས་དང་ལྷན་དུ་བག་ལྷོད་ལྷོད་ཀྱིས་སེམས་ཁམས་ཤིག་གིས་བྲིས་པ་ཡིན། གཏན་ཚིགས་ནི་བྲི་དང་འབྲི་བཞིན་པའི་ཁོ་བོའི་འབོལ་རྩོམ་དག་བྱེ་བྲག་ཁྲོད་ཀྱི་བྱེ་བྲག་ལ་བབ་ཡོད་ཅིང༌། ངས་བྲིས་པའི་སྒྲུང་གཏམ་གིས་ནི་སྤྱི་དང་སྤྱིའི་ཁྲོད་ཀྱི་བྱེ་བྲག་ཅིག་ལས་གླེང་གི་མེད་པས་སོ།།
གསར་འགོད་པ། དེར་ཁོ་བོར་བསམ་ཚུལ་ཞིག་འདུག་སྟེ། ཁོ་བོས་ཀྱང་རྩོམ་ཡིག་ཁ་ཤས་བྲིས་མྱོང་མོད། འོན་ཀྱང་འབོལ་རྩོམ་དང་སྒྲུང་གཏམ་གང་བྲིས་ཀྱང་གཟབ་ནན་བྱེད་པ་ལས་རང་དགར་འབྲི་མི་ཕོད། ཁྱེད་ཀྱི་དྲན་ཚུལ་ལ་གཞིགས་ན། སྒྲུང་གཏམ་ནི་རོལ་རྩེད་ཀྱི་རྣམ་པ་ཤེད་ཆེ་བ་ཞིག་ཨེ་ཡིན་སྙམ་ཡོང༌། དེ་འདྲ་ཡིན་ནམ། འདིའི་སྐོར་ནས་བྱེ་བྲག་ཏུ་བབས་ཏེ་ཁ་བརྡ་ཞིག་བྱས་ན་ཆོག་གམ།
རྣོ་སྦྲེང༌། ལྟོས་བཅོས་ཀྱིས་ང་རང་ཉིད་ལ་མཚོན་ན་འབོལ་རྩོམ་དང་སྒྲུང་གཏམ་གཉིས་ལས་འབོལ་རྩོམ་འབྲི་བ་ལ་གཟབ་ནན་བྱེད་པ་མ་གཏོགས། སྒྲུང་གཏམ་འབྲི་བ་ལ་གཟབ་ནན་གྱི་འདུ་ཤེས་འཛིན་མི་དགོས་པའི་ལྟ་ཚུལ་ཁྱོན་ནས་མེད། ག་རེ་ཟེར་ན། གོང་དུའང་རགས་ཙམ་གླེང་ཟིན་མོད། འབོལ་རྩོམ་དགག་སྒྲུབ་ཀྱི་ཤས་ཆེ་བ་དང་དོགས་སློང་གི་སྟོབས་ཚད་ནས་དངོས་ཡོད་ཁྲོད་ཀྱི་བྱེ་བྲག་ལ་གཞོལ་ཆེ་བས་རེད། ངས་ད་ལྟ་འབྲི་བཞིན་པའི་སྒྲུང་གཏམ་དག་ནི་དགག་སྒྲུབ་ཀྱི་དང་དངོས་ཡོད་ཀྱི་ཆ། དོགས་སློང་གི་ཆ་སོགས་མེད་པ་ག་ལ་ཡིན་མོད། སྟོང་བསམ་དང་རྨི་ལམ་དངོས་དཔེར་བཀོད་ནས་རྟོག་བཟོ་དང་འཆར་ཡན་གྱིས་སྤྱི་ཚོགས་གླེང་བ་ཙམ་དུ་ཟད་པས་འབོལ་རྩོམ་ནང་བཞིན་ཚིག་འབྲུ་གཅིག་གི་སྟེང་ལ་དུས་ཚོད་མང་པོ་འཕྲོད་བརླག་གཏོང་དགོས་པ་ཞིག་མ་རེད། དེ་ལྟོས་ས་ལྟོས་འཇོག་གིས་བཤད་ནི་རེད་པཱ།
གསར་འགོད་པ། རེད་རེད་རེད། ངས་ཁྱེད་ཀྱི་དྲན་ཚུལ་ཧ་གོ་སོང༌། ཁྱེད་ཀྱིས་རང་དང་ཕལ་ཆེར་ན་ཚོད་མཉམ་པའི་གཞོན་སྐྱེས་ཚོའི་སྒྲུང་གཏམ་ལ་མཉམ་འཇོག་གནང་ཨེ་མྱོང༌། གལ་ཏེ་མྱོང་ཚེ། ཁོ་ཚོའི་བརྩམས་ཆོས་བཀླགས་པའི་མྱོང་ཚོར་ག་འདྲ་རེད།
རྣོ་སྦྲེང༌།གསོང་བོར་ལབ་ན། ངས་རང་ཉིད་དང་ན་ཚོད་མཉམ་པའི་གཞོན་སྐྱེས་ཚོའི་སྒྲུང་གཏམ་ཞིག་མཐོང་མ་མྱོང༌། ཡང་གཅིག་བཤད་ན་དེ་ང་རང་གིས་མཉམ་འཇོག་གིས་མ་འདང་བ་ཡིན་ནའང་ཐང༌།
གསར་འགོད་པ། ཁྱེད་ཀྱིས་བདག་གི་དྲི་བའི་ཧ་མ་གོ་བ་འདྲ། ངས་འདྲི་འདོད་པ་ནི་ཕལ་ཆེར་ཁྱེད་དང་ལོ་ཚོད་མཉམ་པ་ཟེར་བ་ཡིན། དྲི་བ་དེ་ཁ་ཇེ་གསལ་དུ་བཏང་ན། ལོ་རབས་བདུན་བཅུའི་རྗེས་ནས་སྐྱེས་པའི་ན་གཞོན་རྩོམ་པ་པོའི་བརྩམས་ཆོས་བཀླག་ཨེ་མྱོང༌། རྒྱའི་སྐད་དུ་བཤད་ན། “70后”གི་བརྩམས་ལ་ལྟ་ཚུལ་ཅི་ཞིག་ཡོད།
རྣོ་སྦྲེང༌། ཧ་ཧ་ཧ། གོང་དུ་ངས་འབོལ་རྩོམ་ནང་བཞིན་ཐད་ཀ་ཐད་སོར་ནས་གོ་བ་བླངས་སོང་བ་འདྲ། གང་ལྟར་སྒྲ་རྟོག་རང་ཡུལ་ལ་སེལ་འཇུག་ཡིན་ན་འགྲིག་གི་རེད། ཁྱེད་ཀྱིས་ལོ་རབས་བདུན་ཅུ་བའི་རྗེས་ཀྱི་ན་གཞོན་རྩོམ་པ་པོ་ཚོའི་བརྩམས་ཆོས་ཟེར་བ་སྒྲུང་གཏམ་ལ་གོ་དགོས་རྒྱུ་རེད། དེ་ཡིན་ན་ཁོ་ཚོའི་སྒྲུང་གཏམ་སྐོར་ཞིག་བཀླགས་ཡོད་སྲིད་མོད། བྱེ་བྲག་གི་སྟེང་ལ་བབ་སྟེ་དམིགས་བསལ་གྱིས་འདི་ཞེས་གློ་བུར་དུ་བཤད་ཐུབ་པ་ཞིག་མ་རེད།
གསར་འགོད་པ། རེད། ད་དུང་འདྲི་རྒྱུ་ཞིག་ཡོད་པ་ནི། ཁྱེད་ཀྱིས་བོད་རང་གི་རྩོམ་སྟེགས་ལ་ཇི་ལྟར་བལྟ་བ་ཡིན། ཕངས་སེམས་ཆེ་ཤོས་དེ་ཅི་ཞིག་ཡིན།
རྣོ་སྦྲེང༌། མིག་སྔའི་གནས་བབ་ལ་བལྟས་ན་བོད་རང་གི་རྩོམ་སྟེགས་ནི་ལངས་ཕྱོགས་ཀྱི་ཆེད་དུ་ལངས་ཕྱོགས་བཟོ་བ་དང༌། ཚོགས་པ་ཡི་ཆེད་དུ་ཚོགས་པ་སྐྱོར་གྱིན་པའི་ཚོར་བ་ཞིག་ངང་ངམ་ཤུགས་ཀྱིས་སྐྱེས་འོང་གི གང་ལྟར་ང་རང་ཕངས་སེམས་ཆེས་ཆེ་ཤོས་ནི་བོད་ཀྱི་རྩོམ་སྟེགས་སྟེང་གི་ཤེས་ཡོན་ཅན་དག་གི་འཁྲལ་ལེ་འཁྲུལ་ལེ་ཡི་ཟློས་གར་འཁྲབ་པ་དང༌། ཡང་ན་རང་གིས་ཚད་འབྱེད་བྱེད་ཀྱི་ཁྲུ་ཙེ་ལས་བརྒལ་ཡོད་ཚེ་མཐའ་གཅིག་ཏུ་ལོག་པར་བལྟ་བ། གཞན་དེ་ལས་ཀྱང་ཕངས་སེམས་ཆེ་ཤོས་ཤིག་ཡོད་པ་ནི། ཆོས་ལུགས་གར་སྟེགས་སྟེང་གི་ལྷ་ཁ་ཤས་ལ་མིའི་ཚུལ་དུ་བཞག་ནས་སྐད་ཆ་བཤད་ན་རང་རེའི་ཤེས་ཡོན་ཅན་མང་དག་ཅིག་གིས་དང་ལེན་བྱེད་མི་ཐུབ་པ་དེའོ།།
གསར་འགོད་པ། ཁྱེད་ཀྱིས་བལྟས་ན་དེའི་རྩ་བ་གང་ལ་ཐུག་འདུག་སྙམ།
རྣོ་སྦྲེང༌། ཁྱེད་ཀྱི་དེ་སྒྲའི་ཉག་གཞི་འདི་ཕལ་ཆེར་ཆོས་ལུགས་གར་སྟེགས་སྟེང་གི་ལྷ་ཁ་ཤས་ལ་མིའི་ཚུལ་དུ་བཞག་ནས་སྐད་ཆ་བཤད་ན་རང་རེའི་ཤེས་ཡོན་ཅན་མང་དག་ཅིག་གིས་དང་ལེན་བྱེད་མི་ཐུབ་པ་དེའོ་ཟེར་བ་འདི་ལ་གོ་དགོས་པ་ཨེ་ཡིན་སྙམ། དེ་ཡིན་ན་ངས་ནི་གནད་ཀ་འདིའི་རྩ་བ་དུངས་ཞེན་ལ་ཐུག་འདུག་ཅེས་སྨྲ་ངེས།
གསར་འགོད་པ། རེད། འུ་གཉིས་ཀྱིས་སྒྲུང་གཏམ་གླེང་གིན་གླེང་གིན་འཕྲོས་ཐལ།ཕྱིར་སྒྲུང་གཏམ་སྟེང་བབས་ན་ཅི་འདྲ། ཁ་ཤས་ཀྱིས་སྒྲུང་གཏམ་ནི་རང་ཁོ་ནའི་དགའ་ཁ་འཁྱེར་སོ་ཞིག་ལ་ངོས་འཛིན་གྱིན་འདུག ཁྱེད་ཀྱིས་བལྟས་ན་སྒྲུང་གཏམ་གྱིས་སྤྱི་ཚོགས་ལ་འགན་ཁུར་དགོས་སམ་མི་དགོས། དགོས་ན་ཅི་ལྟར་ཁུར་དགོས། ལྷག་ཏུ་རང་རེའི་གནས་བབ་འདི་འདྲ་བ་ཞིག་གི་འོག་ཏུ་ཅི་ལྟར་ཁུར་དགོས།
རྣོ་སྦྲེང༌། རེད། རེད། སྒྲུང་གཏམ་ནི་རང་ཁོ་ནའི་དགའ་ཕྱོགས་འཐད་ཕྱོགས་ཞིག་ལ་ངོས་འཛིན་གནང་ན་ཡང་མཐའ་གཅིག་ཏུ་ནོར་རྟགས་རྒྱབ་ས་འགྲོ་རྒྱུ་མ་རེད་སྙམ། འོན་ཏེ་སྒྲུང་གཏམ་ལ་སྤྱི་ཚོགས་འགན་ཁུར་གྱི་ཆ་ཡོད་ན་བཟང་སྟེ། ནང་སྒོས་སུ་འུ་ཚང་གི་གནས་བབ་ལ་བལྟས་ན་སྒྲུང་གཏམ་གྱིས་རོལ་རྩེད་བཞེངས་འབྲི་བྱེད་པའི་དུས་སྐབས་མ་རེད།
གཞན་འུ་ཚོའི་སྒྲུང་གཏམ་གྱིས་བརྗོད་དོན་གྱི་ཆ་ནས་སྐུ་ཞབས་ས་ཐེ་ལགས་ཀྱིས་བརྩམས་པའི་འཁྲབ་གཞུང་《གུས་གུས་ཞུམ་ཞུམ་གྱི་འཇུད་མཐུན་མ》ལྟ་བུ་འབྲི་ཐུབ་ན་འགྲིག་ས་རེད་མོད། འུ་ཚང་ལ་འགན་འཁྲིའི་འདུ་ཤེས་རུས་པའི་གཏིང་ལ་ཟུག་ཡོད་པའི་བརྩམས་སྒྲུང་བ་ག་ཚོད་ཅིག་ཡོད་མེད་ངས་མི་ཤེས།
གསར་འགོད་པ། རེད། རེད། དེས་ན། ད་ཐེངས་མཚམས་འདི་ནས་བསྐྱུར་འཇོག རྗེས་སུ་གོ་སྐབས་ཡོད་ན་མུ་མཐུད་དུ་གླེང་ཆོག བདེ་མོ། ཁྱེད་ཀྱིས་བདག་གི་བཅར་འདྲི་དང་ལེན་བྱས་པར་ཐུགས་རྗེ་ཆེ་ཞུ།
རྣོ་སྦྲེང༌། ཨོ་ཡ་ཡ། ཁྱེད་ཅག་གིས་ཀྱང་ང་ལ་བགྲོ་གླེང་གི་གོ་སྐབས་ཤིག་གནང་བ་ལ་བཀའ་དྲིན་ཞུ།
༼༠༩ལོའི་ཟླ་༡༢་པའི་ཚེས་༤ཉིན་གྱི་མཚོ་སྔོན་བོད་ཡིག་གསར་འགྱུར་ལས་དྲངས།༽

robotstxt: allowed

filter: keep


text:
༄༅། །ཕྱི་ལོ་ ༢༠༡༢ ཟླ་ ༤ ཚེས་ ༥ རེས་གཟའ་ལྷག་པའི་ཉིན་ཕྱི་དྲིལ་དྲ་བརྙན་ཚན་པའི་གསར་འགོད་པ་རྣམ་རྒྱལ་ཚེ་དབང་ གིས་བཏང་གནས་ནང་འཁོད་དོན། བཀའ་ཁྲི་བློ་བཟང་སེང་གེ་མཆོག་གིས་ཆབ་སྲིད་ཚོགས་པ་ཁག་ལྔ་ནས་ཕེབས་པའི་ཉི་ཧོང་ གྲོས་ཚོགས་འཐུས་མི་དྲུག་ཅུ་དང༌། སྐུ་ཚབ་ ༣༥ བཅས་ལ་ཉི་འོང་གྲོས་ཚོགས་ལས་ཁུངས་ཤིག་གི་ནང་བོད་ནང་ཛ་དྲག་གི་གནས་སྟངས་སྐོར་ ཞིབ་ཕྲ་གསལ་བཤད་གནང་རྗེས་། གྲོས་ཚོགས་འཐུས་མི་རྣམས་ཀྱིས་ཉེ་ལམ་བོད་ནང་དུ་བོད་མི་ཚོས་བསྟུད་མར་རང་ལུས་ མེར་སྲེག་བཏང་བའི་རྒྱུ་རྐྱེན་གཙོ་བོ་རྒྱ་ནག་གཞུང་གིས་བོད་མིའི་ཐོག་དམ་ བསྒྲགས་ཅན་གྱི་སྲིད་བྱུས་ལག་བསྟར་བྱས་དང་བྱེད་མུས་ཡིན་པའི་རྐྱེན་གྱིས་རེད། དེར་བརྟེན་ད་ཆ་རྒྱ་ནག་གཞུང་གིས་བོད་མིའི་ཐོག་འཛིན་བཞིན་པའི་དམ་བསྒྲགས་ཅན་ གྱི་སྲིད་བྱུས་དེར་བསྐྱར་ཞིབ་བྱེད་དགོས་པའི་དུས་ལ་བབ་ཡོད་པ་མ་ཟད། བོད་མིའི་འགྲོ་བ་མིའི་ཐོབ་ཐང་ལ་གུས་བརྩི་ཞུས་པའི་ཐོག་ནས་འཆམ་མཐུན་གྱི་སྤྱི་ ཚོགས་ཤིག་སྐྲུན་ཐུབ་པ་བྱུང་ཚེ་ཉི་ཧོང་དང་རྒྱ་ནག་དབར་གྱི་འབྲེལ་བ་དེ་ཡང་དོན་ སྙིང་ལྡན་པ་ཞིག་ཆགས་རྒྱུར་ང་ཚོས་རེ་བ་བྱེད་ཆོག ཅེས་སོགས་དགོས་འདུན་དོན་ཚན་ལྔ་ཅན་གྱི་གྲོས་ཆོད་ཅིག་བཞག་ཡོད།
དེ་ཡང་གྲོས་ཆོད་དེའི་ནང་འཁོད་དོན།
༡༽ང་ཚོས་བོད་ནང་ཕྱི་ལོ་ ༢༠༡༡ ཟླ་ ༣ པ་ནས་བཟུང་རང་ལུས་མེར་སྲེག་གཏོང་མཁན་མུ་མཐུད་ཡོང་བཞིན་པའི་དོན་རྐྱེན་དེར་ སེམས་འཚབ་ཆེན་པོ་ཡོད། བོད་མི་ཚོས་རང་ལུས་མེར་སྲེག་གཏོང་དགོས་ཐུག་པའི་རྒྱུ་རྐྱེན་གཙོ་བོ་ནི་བོད་ མིའི་འགྲོ་བ་མིའི་ཐོབ་ཐང་ལ་རྒྱ་ནག་གཞུང་གིས་དམ་བསྒྲགས་བྱས་པ་དེས་ཡིན། དེར་བརྟེན་སྲིད་བྱུས་དེར་བསྐྱར་ཞིབ་ནན་པོ་ཞིག་བྱེད་དགོས་པའི་སྐུལ་མ་ཞུ་ རྒྱུ་ཡིན། བོད་མིའི་གཞི་རྩའི་རང་དབང་དང༌། དགོན་སྡེ་ཁག་གི་ནང་དམག་དཔུང་ཕོན་ཆེ་འགྲེམས་འཇོག་བྱས་པ། དེ་བཞིན་རྒྱལ་གཅེས་ཆོས་གཅེས་ཟེར་བའི་ལས་འགུལ་སོགས་ཀྱི་སྲིད་བྱུས་ལ་བསྐྱར་ ཞིབ་བྱ་རྒྱུ། (more…)


text:
སྨོན་ལམ་ཆེན་མོ།
༄༅།། ལྷ་སའི་སྨོན་ལམ་དུས་ཆེན་ནི་རྗེ་ཙོང་ཁ་པ་བློ་བཟང་གྲགས་པས་སྤྱི་ལོ་ཆིག་སྟོང་བཞི་བརྒྱ་བཅུ་མེད་དགུའི་ལོ་ལ་གསར་འཛུགས་གནང་པ་རེད།
ནང་དོན།
གསལ་བཤད།[རྩོམ་སྒྲིག]
ཆོ་འཕྲུལ་སྨོན་ལམ་ཆེན་མོ་ནི་རྗེ་ཙོང་ཁ་པ་ཆེན་པོས་སྔོན་སྟོན་པ་ ཤཱཀྱ་ཐུབ་པས་ཟླ་བ་དང་པོའི་ཚེས་བརྒྱད་ནས་ཚེས་བཅོ་ལྔ་བར་ མུ་སྟེགས་ཀྱི་སྟོན་པ་དྲུག་དང་ཆོ་འཕྲུལ་འགྲན་ནས་ཕམ་པར་ མཛད་པའི་དུས་དེ་དང་བསྟུན་ནས་སེ་འབྲས་དགའ་གསུམ་གྱི་ དགེ་འདུན་ཡོངས་རྫོགས་ལྷ་སར་གདན་དྲངས་ཏེ་གཙུག་ལག་ ཁང་དུ་ཚེས་གྲངས་ཆད་ལྷག་བབས་ཀྱིས་ཚེས་གསུམ་བཞི་གང་ རུང་ནས་དབུ་ཚུགས་ཏེ་ཚེས་ཉེར་ལྔ་བར་ཉིན་ཉི་ཤུ་རྩ་གཅིག་ རིང་རྟེན་མཆོག་སྤྱན་སྔར་མཆོད་སྤྲིན་གཟབ་རྒྱས་དང་འབྲེལ་ དགེ་འདུན་ཡོངས་ནས་ཉིན་རེ་ཚོགས་དུས་གསུམ་ལ་གསོལ་ཇ། བཞེས་ཐུག ཚབ་ར། སྐུ་འགྱེད་བཅས་བསྙེན་བཀུར་བླ་ན་མེད་པ་ གནང་སྟེ་བསྟན་པ་རྒྱས་པ་དང་། འགྲོ་བ་བདེ་བའི་ཞལ་འདོན་ ཐུགས་སྨོན་རྒྱ་ཆེ་མཛད་ཀྱི་རེད། དེའི་རིང་དགོང་དྲོ་ས་རུལ་ རྗེས་འཁྱམས་རའི་ནང་དགེ་བཤེས་ལྷ་རམས་གསར་པ་རྣམས་ ཀྱིས་མཚན་ཉིད་བགྲོ་གླེང་འགྲན་རྩོད་གནང་དགོས་པ་རེད།
ལོ་རྒྱུས།[རྩོམ་སྒྲིག]
མཚོན་རྟགས།[རྩོམ་སྒྲིག]
ཟིན་ཐོ་འམ་དཔྱད་གཞི།[རྩོམ་སྒྲིག]
དཔྱད་གཞིའི་དཀར་ཆག།[རྩོམ་སྒྲིག]
ད་དུང་གཟིགས།[རྩོམ་སྒྲིག]
ཕྱི་ཕྱོགས་དྲ་མཐུད།[རྩོམ་སྒྲིག]
སྨོན་ལམ་ཆེན་མོ།[རྩོམ་སྒྲིག]
དེ་སྔ་བོད་ཟླ་དང་པོའི་ཚེས་གསུམ་ནས་ལྷ་ས་གཙུག་ལག་ཁང་དུ་སྨིན་ལམ་གྱི་གྲལ་འཛིན་འགོ་ཚུགས་པ་ནས་ཆོས་སྡེ་ཆེན་པོ་འབྲས་སེ་དགའ་གསུམ་གཙོ་བོར་གྱུར་པའི་དགེ་འདུན་ཉིས་ཁྲི་ནས་སུམ་ཁྲི་བར་འཚོགས་ཏེ་འདུས་ཚོགས་སུ་བསྙེན་བཀུར་མཆོད་སྤྲིན་སྤེལ་བའི་སྨོན་ལམ་ཆེན་མོ་ཚོགས་སྲོལ་ཡོད་པ་དེ་ནི་སྔོན་སྟོན་པ་ཤཱཀྱ་མུ་ནེས་རྒྱ་གར་གྱི་གྲོང་ཁྱེར་ཆེན་པོ་གཉན་ཡོད་ཅེས་པའི་ཡུལ་དུ་སྤྱི་ལོའི་སྔོན་གྱི་༥༡༡ལོ་མེ་འབྲུག་ཟླ་༡ཚེས་༡ནས་ཚེས་༡༥བར་མུ་སྟེགས་པའི་སྟོན་པ་དྲུག་དང་རྫུ་འཕྲུལ་འགྲན་པ་དང་། ཚེས་༨ཉིན་རྫུ་འཕྲུལ་གྱིས་དངོས་གཞིའི་མཐོ་རླབས་འཕྱུར་ཏེ་མི་ཚོགས་རྒྱ་མཚོ་ལྟ་བུའི་དབུས་སུ་མཐར་མུ་སྟེགས་པའི་སྟོན་པ་དྲུག་འཁོར་ཚར་བཅད་དེ་རྣམ་པར་རྒྱལ་བ་དེར་དྲན་གསོ་ཞུ་ཆེད་རྒྱ་གར་དུ་ཆོ་འཕྲུལ་མཆོད་པའི་དུས་སྟོན་ཆེན་མོ་བྱ་སྲོལ་དང་དུས་མཚུངས་པར་རབ་བྱུང་བདུན་པའི་ས་གླང་(༡༤༠༩)ལོར་རྗེ་བླ་མ་ཙོང་ཁ་པ་ཆེན་པོས་སྣེ་གདོང་མི་དབང་གྲགས་པ་རྒྱལ་མཚན་དང་སྣེའུ་རྫོང་དཔོན་ནམ་མཁའ་བཟང་པོར་སློབ་སྟོན་མཛད་དེ་དད་སྦྱིན་ཁག་ནས་གཙུག་ལག་ཁང་ཞིག་གསོ་གསར་བཞེངས་ལྟ་བུ་མཛད་ཅིང་། ཁྱད་པར་སྟོན་པ་དགུང་གྲངས་བཅུ་གཉིས་ཀྱི་སྐུ་ཚད་རིན་པོ་ཆེ་སྣ་ལྔ་ལས་གྲུབ་པ་ཁྱད་པར་ཅན་ཇོ་བོ་རིན་པོ་ཆེར་འབོད་པ་མ་འོངས་ཀླུ་ཡུལ་དུ་གཤེགས་པའི་ལུང་བསྟན་ཡོད་པ་ལྟར་དེ་ལས་ཕྱིར་བསྲིངས་ཕྱིར་ངེས་པ་ལྔ་ལྡན་གྱི་ལོངས་སྐུར་ཞལ་བསྒྱུར་བའི་རིན་ཆེན་དང་པོའི་དབུ་རྒྱན་དང་མཆོད་པ་སྣ་ཚོགས་བཤམས་ཤིང་། ཚེས་པ་བརྒྱད་དང་བཅོ་ལྔ་ལ་གསེར་ཆབ་ཀྱིས་མཚོན་བསྙེན་བཀུར་ཚོགས་མཆོད་དཔག་ཏུ་མེད་པ་མཛད། ཕྱི་རོལ་དུ་ཕྱོགས་སྐྱོང་གི་དར་ཆེན་བཅོ་ལྔ་རང་རང་གི་ཕྱོགས་སུ་བཙུགས། དགེ་འདུན་ཁྲི་ཕྲག་འགར་བསྙེན་བཀུར་བའི་སྲོལ་བཟང་ཚུགས་ཏེ་རྒྱལ་བའི་བསྟན་པ་རིན་པོ་ཆེ་དྲི་མ་མེད་པ་སྤྱི་དང་། ཁྱད་པར་འཇམ་མགོན་རྒྱལ་བ་གཉིས་པའི་ལུང་རྟོགས་ཀྱི་བསྟན་པ་རིན་པོ་ཆེ་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པ། དེ་འཛིན་བསྟན་པའི་སྲོག་ཟུང་ཆེན་པོ་གང་ན་སུ་བཞུགས་པ་རྣམས་གདུལ་བྱའི་དོན་དུ་བསྐལ་པ་རབ་འབྱམས་ཞིང་གི་དུས་སྙེད་དུ་འཚོ་ཞིང་བཞེས་པ། མཐའ་དབུས་ཀྱི་སྐྱེ་རྒུ་མཐའ་དག་གནས་སྐབས་རྫོགས་ལྡན་ཕན་བདེའི་དགའ་སྟོན་ལ་ལོངས་སྤྱོད་ཅིང་། རིང་པོར་མི་ཐོགས་པར་བྱང་ཆུབ་སྙིང་པོའི་གོ་འཕང་ལ་བདེ་བླག་ཏུ་རེག་པར་གྱུར་བ་བཅས་ཀྱི་སྨོན་ལམ་གཙོ་བོར་མཛད་ཅིང་། ཉིན་མཚན་ཀུན་ཏུ་ཆོས་སྒྲ་ཆག་མེད་དུ་སྒྲོག་པའི་སྲོལ་གཏོད་ལྷ་ལྡན་སྨོན་ལམ་ཆེན་མོར་གདན་ས་ཆེན་པོ་འབྲས་སེ་གཉིས་ནས་དགེ་འདུན་ཕེབས་མུས་ཡང་དེ་རྗེས་བོད་རབ་བྱུང་བརྒྱད་པའི་ས་རྟ་༡༤༩༨ལོར་སྐབས་དེའི་སྲིད་འཛིན་དཔོན་ཚབ་ཞྭ་དམར་བ་བཞི་པ་ཆོས་གྲགས་ཡེ་ཤེས་དང་རིན་སྤུངས་པ་ནོར་བུ་བཟང་པོའི་བུ་མཚོ་སྐྱེས་རྡོ་རྗེ་གཉིས་ནས་སྨོན་ལམ་ཆེན་མོར་འབྲས་སེ་གཉིས་ཀྱི་དགེ་འདུན་པ་བཞུགས་མི་ཆོག་པ་བཟོས་ནས་ལོ་ཉི་ཤུ་ཙམ་རིང་བཀའ་བརྒྱུད་པ་དང་ས་སྐྱ་བ་གཉིས་ཀྱང་རྩོད་པ་བྱུང་རྐྱེན་གྱིས་སྨོན་ལམ་ཆེན་མོའི་འདུས་ཚོགས་ཀྱི་གཙོ་བོ་སུས་བྱེད་སྐོར་ལ་འགྱུར་བ་ཕྲན་བུ་བྱུང་ཡོད་འདུག དེ་རྗེས་སྡེ་སྲིད་ཕག་མོ་གྲུ་པའི་སྡེ་པ་ངག་དབང་བཀྲ་ཤིས་གྲགས་པས་དངོས་སུ་སྲིད་དབང་བཟུང་སྟེ་བོད་རབ་བྱུང་དགུ་པའི་ས་སྟག་༡༥༡༨ལོ་ནས་སླར་ཡང་སེ་འབྲས་གཉིས་ལྷ་སར་སྨོན་ལམ་ཚོགས་པར་ཡོང་རྒྱུ་བསྐྱར་གསོ་བྱས། དུས་དེ་ཙམ་ནས་རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱ་མཚོས་ལོ་ལྟར་སྨོན་ལམ་གྱི་ཚོགས་དབུ་གནང་ཐོག་ཚོགས་ཆེན་གྱི་འདོན་དབྱངས་དང་སྒྲིག་ལམ་གསར་པ་འགའ་ཞིག་གཏན་ལ་ཕབ། དེ་རྗེས་ཏཱ་ལའི་བླ་མ་སྐུ་ཕྲེང་ན་རིམ་དང་། ལྷག་པར་དུ་ཏཱ་ལའི་བླ་མ་སྐུ་ཕྲེང་ལྔ་པའི་སྐབས་འབྲས་ཚོགས་ཆེན་དགེ་བསྐོས་གཉིས་ལ་སྨོན་ལམ་རིང་གི་ཆོས་སྲིད་གནོན་བསྡེམས་ཀྱི་དབང་ཆའི་བཅའ་ཡིག་ཆེན་མོ་བསྩལ་བ་ལྟར་སྨོན་ལམ་ཞག་ཉེར་གཅིག་རིང་ལྷ་སའི་ཁྲིམས་བདག་ཀྱང་འབྲས་སྤུངས་ཚོགས་ཆེན་ཞལ་ངོ་གཉིས་ནས་བྱས་ཏེ་གྲོང་ཁྱེར་ནང་ཁུལ་ས་མཚམས་ཀྱི་རྒྱས་བཅད་པ་ཚུན་ལ་ཁྲིམས་གནོན་དང་། སྲིད་གཞུང་ནས་ཀྱང་དགེ་འདུན་ལ་བསྙེན་བཀུར་ཚ་འགྱེད་ཇ་ཐུག་སོགས་ཀྱི་མཚོན་གཏོང་སྒོ་འགན་སྲུང་ཆེད་སྨོན་ལམ་སྤྱི་ཁྱབ་པ་ཞེས་ཤོད་སྐོར་ཛ་སག་ནས་རིམ་བཞི་གང་རུང་གཅིག རྩེ་མགྲོན་གཅིག ལྷ་གཉེར་གཅིག རྣམ་གྲྭ་བཀྲས་ཁང་གཉེར་པ། ལྷ་ས་གཉེར་ཚང་དྲུང་ཡིག་བཅས་ཟུར་བཙུགས་ལས་ཁུངས་ཤིག་ཡོད་པའི་ལས་འགན་ཁག་བགོས་ཐོག་བླ་ཕྱག་སེར་སྐྱ་ངོ་མ་བཞིས་བཤེར་ཁག་འགྱེད་གཏོང་སར་རྟོགས་ཞིབ་དང་། དངུལ་རྩིས་པ་རྩེའི་སྐུ་ཚབ་རྩེ་མགྲོན་གཅིག བླ་ཕྱག་ཕྱག་དྲུང་། ཡིག་ཚང་ལས་བྱ་རྩེ་དྲུང་གཅིག་བཅས་ནས་ཚོགས་ཐེངས་སོ་སོའི་འགྱེད་དངུལ་བླ་ཕྱག་ནས་ཁུག་བདོག་བྱེད་པ། འགྱེད་གཏོང་རྩེ་དྲུང་བདུན་དང་། དངུལ་ཁུག་པ་བླ་ཕྱག་ཇོ་ལགས་བདུན་སོ་སོས་དགེ་འདུན་གྱི་ཕྱག་ཏུ་ཆད་ལྷག་མེད་པར་འབུལ་བ་དང་། གྲངས་རྒྱག་པ་ཞེས་དོག་བདེའི་མི་སེར་ཁོངས་ནས་མི་བཅུ་བཞི་ཡོད་པ་དེས་བཤེར་ཁག་སོ་སོར་དགེ་འདུན་ཞལ་གྲངས་གང་ཡོད་གྲངས་རྒྱག་གིས་བརྒྱ་ཐེའུ་ཕབ་པ་དང་སྦྲགས་འགྱེད་དངུལ་ལྷག་བསྡད་བར་འཁུམ་བོར་བརླག་མེད་པ་རྩིས་འབུལ་བྱུང་གཞུང་འགོད་རྒྱུ། རྩེ་གཟིམ་འགག་གཅིག་ཡོད་པ་དེས་བླ་ཕྱག་ལས་ཁུངས་ནས་ཇ་མར། བཞེས་ཐུག་རྒྱུ་འབྲས་དང་། ནས་བཅགས། བཞེས་སྡོར། ཕྱུར་བ་སོགས་སྨིན་གཏོང་ཆེད་ཚོགས་ཁྲོའི་ཁར་བལྟ་རྟོགས་བྱེད་པ། མཐའ་དབུས་ཀྱི་སྐྱེ་རྒུ་དྲག་གཞན་རང་རང་སོ་སོའི་འཁོར་འབྱོར་ལ་གཞིགས་པའི་གསོལ་ཇ། བཞེས་ཐུག སྐུ་འགྱེད་འབུལ་མཁན། གཞན་ཡང་བསྔོ་རྟེན། སྐྱབས་ཡོན། འདོན་བསྐུལ། མང་དོད་དང་ཞལ་འདེབས་སོགས་འབུལ་མཁན་གྲངས་ལས་འདས་པ་ཡོད། མང་ཇའི་འགྱེད་ལག་འདོན་དང་མཆོད་རྩའི་ཐེབས་རིགས་གཉིས་སུ་དབྱེ་ཞིང་། ཐེབས་རྩའི་མ་རྐང་དེ་རྗེས་སུ་ཐེབས་སྦྱར་ལས་ཁུངས་ནས་སྐྱེད་འབབ་གཏོང་སྒོ་དོ་དམ་བྱེད་སྲོལ་ཆགས། ཚེས་གསུམ་གྲལ་འཛིན་བཞུགས་སྟངས་ཐད། དེ་སྔོན་སྐུ་ཕྲེང་ལྔ་པའི་སྐབས་ཁྱམས་ར་དང་། ཤིང་ར་གཉིས་སུ་འབྲས་སྤུངས་པ་དང་། ཁྱམས་ར་ནང་སེ་ར་དགོན་པར་མདའ་རྐྱང་རིང་མོའམ་ཟླ་གཅིག་མ་ཞེས་གྲལ་གཅིག་བཅས་ཡིན་ཞིང་། རྗེས་སུ་རྒྱལ་བ་སྐུ་ཕྲེང་བདུན་པའི་སྐབས་དགའ་ལྡན་པ་སྨོན་ལམ་ཆེན་མོར་ཕེབས་དགོས་པའི་བཀའ་གནང་བ་བཞིན། སྒྲོལ་མ་ལྷ་ཁང་གི་མདུན་ནས་གཞུང་སྒོ་ནང་མ་བརྒྱུད་དུ་དགའ་ལྡན་པའི་གྲལ་བཞི་ཡོད། བར་བསྐོར་ནང་མ་ཤར་བརྒྱུད་སེ་ར་ལྟག་སྒོ་དང་བར་བསྐོར་བྱང་བརྒྱུད་བཅས་ལ་སེ་ར་དགོན་པ། བར་བསྐོར་ལྷོ་རྒྱུད་དང་ལྷོ་སྒོ་ནང་དགའ་ལྡན་དགོན་པ། སྟེང་མདའ་གཡབ་འོག་ཏུ་འབྲས་སེ་དགའ་གསུམ། གསུང་ཆོས་ར་བར་མདོ་དགེ་འདུན་ཞེས་གཞིས་དགོན་ཁུངས་ནས་གོང་དཀར་ཆོས་སྡེ་སོགས་དང་། གསུང་ཆོས་ར་བའི་རྡོ་གཅལ་མཐིལ་དུ་དབོན་སེར་གཟུགས་བཅས་དགེ་འདུན་ཉིས་སྟོང་སྐོར་ཁྱོན་བསྡོམས་དགེ་འདུན་ཉིས་ཁྲི་ལྔ་སྟོང་སྐོར་སོ་སོའི་བཞུགས་གནས་སུ་གྲལ་འཁོད། ཁྱམས་རའི་ནང་ཚོགས་ཆེན་དགེ་བསྐོས་རྒན་པས་བཅའ་ཡིག་ཆེན་མོ་སྒྲོགས་སྦྱངས་དང་འབྲེལ་སྨོན་ལམ་རིང་དགེ་འདུན་རྣམས་ནས་ཆོས་ཁྲིམས་སྲུང་སྡོམ་བྱེད་སྒོའི་ཚོགས་གཏམ་བཏང་། གྲལ་འཛིན་གྲུབ་ནས་དགོང་ཇའི་བཤེར་ཁག་ཐོག་དགེ་འདུན་རེར་བཀྲ་ཤིས་ཁ་བཏགས་ཞེས་ཟུབ་ཕྱི་དང་ཛ་ཏི་རེ་ཕུལ། སྨོན་ལམ་སྐབས་སྔ་དགུང་དགོང་གསུམ་ལ་ཉིན་རེར་རློན་ཚོགས་ཐེངས་གསུམ་ལ་ཚོགས་ཐེངས་རེར་གསོལ་ཇ་གཉིས་རེ་དང་། སྔ་དགུང་གཉིས་ལ་བཞེས་ཐུག་རེ། ཚེས་༡༣ཞོགས་ཚོགས་ཐོག་རྩམ་བཞེས་ལས་ཁུངས་ནས་དགེ་འདུན་རེར་རྩམ་པ་བཅུ་འབོ་རེ། སྨོན་ལམ་ཚོགས་ཤིང་ཐད་ཚོགས་སྨོན་ཤིང་གཉེར་ཞེས་རྩེ་དྲུང་གཉིས་ཟུར་བསྐོས་ཡོད་པ་ནས་གཏོང་དགོས། ཞོལ་གཉེར་ཚྭ་བུལ། དེ་བྱིངས་ཇ་མར་གྱིས་མཚོན་དགོས་མཁོ་བླ་ཕྱག་ལས་ཁུངས་ནས་གཏོང་དགོས། ཆོས་ལུགས་གནང་སྒོའི་ཐད་ཚོགས་དབུས་སུ་རློན་ཚོགས་སྔ་དགོང་གཉིས་ཐོག་ཚོགས་ཆེན་དབུ་མཛད་ནས་ཞལ་འདོན་འཆར་ཅན་གསུང་སྐུལ་གྲོལ་རྗེས་ཀྱི་བར་གསེང་དུ་སྐམ་ཚོགས་སྨོན་ལམ་གྱི་དབུ་བཞུགས་སུ་དགའ་ལྡན་ཁྲི་རིན་པོ་ཆེ་ཕེབས་ཏེ་གདན་སའི་མཁན་པོ་རྣམ་པ་དང་། བླ་སྤྲུལ་ཆེ་ཆུང་། དགེ་བཤེས་ལྷ་རམས་པ། འབྲས་སྤུངས་གྲྭ་ཚང་བཞིའི་དབུ་མཛད་རྣམ་པ། དགེ་འདུན་མང་ཚོགས་བཅས་ནས་བསྟོད་པ་ལེགས་བྲིས་མ་དང་། སྐབས་གསུམ་པ། འཕགས་པ་བྱམས་པའི་སྨོན་ལམ་དང་། ཐོག་མཐའ་མ་གཉིས་རེས་མོས། སྤྱན་འདྲེན་ཁྲུས་གསོལ། ལྟུང་གཤགས། གཞི་བདག་གཏོར་མའི་དབུ་བསྐུལ། གསང་བའི་རྣམ་ཐར། ཡོན་ཏན་གཞིར་འགྱུར་མ་བཅས་གདངས་སྙན་པོའི་སྒོ་ནས་ལེགས་པར་གསུངས་རྗེས་ཐུབ་པའི་བསྟན་པ་རིན་པོ་ཆེ་སྲིད་མཐར་དར་ཞིང་འགྲོ་ཀུན་བདེ་སྐྱིད་དཔལ་ལ་སྤྱོད་ཕྱིར་དགེ་ཚོགས་བྱང་ཆེན་གྱི་རྒྱུར་མཚམས་སྦྱོར་དང་། ངན་སོང་གསུམ་གྱི་སྣོད་བཅུད་སྟོང་པར་གྱུར་པའི་ལྗགས་བསྔོ། བསྟན་འབར་མ་དང་། བདེ་བ་ཅན་གྱི་སྨོན་ལམ་མཐུན་གྱུར་དང་བཅས་མཉམ་མེད་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བཞེད་སྲོལ་ཇི་ལྟ་བ་བཞིན་ཉམས་པ་མེད་པའི་བཀའ་དྲིན་ཉིན་ལྟར་བསྐྱངས། བོད་རབ་བྱུང་བཅུ་པའི་ཆུ་གླང་༡༦༡༣ལོ་ནས་པཎ་ཆེན་སྐུ་ཕྲེང་བཞི་པ་ཆོས་ཀྱི་རྒྱལ་མཚན་གྱིས་ལོ་དྲུག་རིང་ལྷ་ས་སྨོན་ལམ་ཆེན་མོའི་ཚོགས་དབུ་གནང་ཞིང་དེ་སྐབས་གདན་ས་ཆེན་པོ་གསུམ་གྱི་དགེ་བཤེས་མཁས་པ་རྣམས་ནས་འདེམ་བསྒྲུགས་ཐོག་སྨོན་ལམ་ཚོགས་དབུས་སུ་མཚན་ཉིད་དམ་བཅའ་བཞག་སྟེ་སྔ་དྲོ་ཚད་མ་རྣམ་འགྲེལ། ཉིན་དགུང་དབུ་མ་ཕར་ཕྱིན། དགོང་དྲོ་འདུལ་བ་དང་མཛོད་བཅས་མཚན་ཉིད་ཀྱི་གཞུང་ཆེན་པོ་ལྔ་ལ་བགྲོ་གླེང་བྱས་པ་བརྒྱུད་མཚན་ཉིད་བཟང་རིམ་ལ་ཨང་ཀི་དང་པོ་གཉིས་པ་དང་བྱ་དགའི་དངོས་པོ་སོགས་སྤྲོད་པའི་ལམ་ལུགས་གསར་བཏོད་གནང་། དགོང་ཚོགས་གྲོལ་རྗེས་ཁྱམས་རའི་ནང་གོང་ལྟར་རྒྱལ་མཚན་དཀར་པོའི་འོག་ཏུ་དགེ་བཤེས་ལྷ་རམས་པ་རྣམས་ཉིན་གཅིག་རིང་གི་རེས་མོས་ཀྱིས་དམ་བཅའ་འཇོག་དགོས། དེའི་སར་རྒྱུགས་ལེན་བླ་མ་གཞུང་ལས་པ་ཞེས་སབྲས་སྤུངས་དགོན་གྱ་མཁན་པོ་གཉིས། གནམ་ཡངས་ལྡིངས་གུར་འོག་ཏུ་ཏཱ་ལའི་བླ་མའི་མཚན་ཞབས་རྣམས་ཕེབས་དགོས། ཚོགས་སུ་བླ་སྤྲུལ་ཆེ་ཆུང་། གདན་སའི་མཁན་པོ་ལས་ཟུར། རྩོད་གྲྭའི་སློབ་གཉེར་བ་ཡོངས་རྫོགས་བཞུགས་དགོས། ཚེས་༡༢ ༡༣ ༡༤གསུམ་ལ་དགེ་བཤེས་ལྷ་རམས་པ་གསར་པ་ཕྱག་དཔེ་མཁས་པ་གྲགས་ཅན་དག་དམ་བཅར་བཞུགས་སྐབས་དགེ་འདུ་པ་ཁྱམས་རར་མ་གཤོངས་པ་ལྟབུའི་འཚང་ཀ་ཤིག་ཤིག་ཏུ་ཕེབས་ཡོང་། ཞོགས་ཚོགས་གྲོལ་རྗེས་ཉིན་ལྟར་གསུང་ཆོས་ར་བའི་བང་རིམ་གོང་མའི་སྟེང་གི་ཆོས་ཁྲིར་དགའ་ལྡན་ཁྲི་པ། བང་རིམ་སྟེང་འོག་མཐའ་ཟཁོར་དུ་སེ་འབྲས་དགེ་གསུམ་གྱི་མཁན་པོ། བླ་སྤྲུལ། དགེ་བཤེས་ལྷ་རམས་པ། དབུ་མཛད་རྣམ་པ། རྡོ་གཅལ་ནང་གྲྭ་དམངས་བཅས་ཀྱི་ཚོགས་དབུས་སུ་ཚད་མ་རྣམ་འགྲེལ་གྱི་བགྲོ་གླེང་ཆུ་ཚོད་གཉིས་ཙམ་གནང་། གསུང་ཆོས་སྐབས་ཁྲི་རིན་པོ་ཆེས་སྟོན་པའི་མཛད་པ་ལས་བརྩམས་པའི་སྐྱེས་རབས་སོ་བཞི་པ་དང་། སྔོན་བྱོན་དམ་པའི་གསུང་རབ་ཆོས་ཐུན་རེ་དགེ་འདུན་ཕེབས་ངོ་ཡོད་པ་དང་། སྐྱ་བོ་ཕོ་མོ་རྣམས་ཀྱང་ཆོས་ཞུར་རྡོ་གཅལ་ནང་སོང་ནའང་འགྲིག་གི་ཡོད། སྨོན་ལམ་འདི་དང་ཐོག་ཆོ་འཕྲུལ་ཟླ་༡ཚེས་༡ནས་ཚེས་༡༥བར་ཉིན་བཅོ་ལྔ་ལས་མེད་ཅིང་། དེ་རྗེས་སྨོན་ལམ་གྱི་དུས་སྟོན་རྒྱ་ཆེ་རུ་སོང་སྟེ་ཏཱ་ལའི་བླ་མ་སྐུ་ཕྲེང་ལྔ་པའི་འདས་མཆོད་འགོ་ཚུགས་པ་ནས་ཏཱ་ལའི་བླ་མ་རིམ་བྱུང་གལི་དགོངས་རྫོགས་མཆོད་སྤྲིན་ལ་ལྷ་ས་སྨོན་ལམ་ཉིན་ཞག་རིམ་འཕར་དབང་གིས་མཐར་ཧོར་ཟླ་༡ཚེས་༤ནས་འགོ་ཚུགས་ཏེ་ཚེས་༢༤་ལ་སྨོན་ལམ་གཏོར་རྒྱག་དང་། ཚེས་༢༥ལ་བྱམས་པ་གདན་འདྲེན་གྲུབ་རྗེས་སྨོན་ལམ་གྲོལ་བ་ལགས་སོ། །


text:
དྲ་ཤོག་དེའི་ནང་གི་ཡིག་ཐོག་ཅི་ཡོད་ལ་ཁ་ཕོད་པ། ཁ་ལོ་བ་གཙོ་བོར་མཆོངས། ཁ་ལོ་བ་གཙོ་བོར་རྒྱུགས།
ཨེ་ལེག་ཛན་ཌར་ བྷར་ཛིན་ལགས་ཀྱི་ལོ་རྒྱུས་མདོར་བསྡུས།
ཨེ་ལེག་ཛན་ཌར་ བྷར་ཛིན་ (Alexander Berzin) ལགས་ནི་ཕྱི་ལོ་ ༡༩༤༤ ལོར་ཨ་རིའི་གྲོང་རྡལ་ནེའུ་ཇར་སིའི་ (New Jersey) མངའ་ཁུལ་པེ་ཊར་སན་ (Paterson) ཞེས་པའི་ཡུལ་དུ་སྐུ་འཁྲུངས་ཤིང་། ར་ཌ་གར་སི་ (Rutgers) གཙུག་ལག་སློབ་གྲྭ་ཆེན་མོ་དང་པི་རིན་སི་ཊོན་ (Princeton) གཙུག་ལག་སློབ་གྲྭ་ཆེན་མོ་གཉིས་འབྲེལ་བའི་ཐོག་ཕྱི་ལོ་ ༡༩༦༥ ལོར་ཨེ་ཤི་ཡའི་ཤེས་ཡོན་སྡེ་ཚན་ (Department of Oriental Studies) ནས་ཉེ་བའི་གཙུག་ལག་རབ་འབྱམས་པའི་བསླབ་པ་མཐར་སོན་པ་དང་། ཧར་ཝར་ཌི་ (Harvard) གཙུག་ལག་སློབ་གྲྭ་ཆེན་མོའི་རྒྱ་ནག་སོགས་ཤར་ཨེ་ཤི་ཡའི་སྐད་ཡིག་དང་། ལེགས་སྦྱར། རྒྱ་གར་རིག་པའི་སྡེ་ཚན་ནས་ཕྱི་ལོ་ ༡༩༦༧ ལོར་གཙུག་ལག་རབ་འབྱམས་པ་ (M.A) སློབ་ཐོན་བྱུང་བ་དང་ཕྱི་ལོ་ ༡༩༧༢ ལོར་འབུམ་རམས་པ་ (Ph.D) གི་མཚན་གནས་བཞེས།
ཕྱི་ལོ་ ༡༩༦༩ ནས་ ༡༩༩༨ བར་ཐོག་མར་ཧྥུལ་བེ་རེ་ཌའི་ (Fulbright) མཁས་དབང་ཐོག་ནས་བཞུགས་སྒར་རྡ་རམ་ས་ལར་ཕེབས་བཞུགས་གནང་སྟེ། བོད་རྒྱུད་ནང་བསྟན་གྱི་ཆོས་རྒྱུད་ཚང་མའི་སློབ་དཔོན་རྣམས་ཀྱི་དྲུང་ནས་ནང་ཆོས་སློབ་གཉེར་དང་ཉམས་ལེན་གནང་། ཁོང་གི་དགེ་བའི་བཤེས་གཉེན་གཙོ་བོ་ནི་༸གོང་ས་༸ཏཱ་ལའི་བླ་མ་སྐུ་ཕྲེང་བཅུ་བཞི་པ་ཆེན་པོ་མཆོག་གི་མཚན་ཞབས་ སེར་ཀོང་མཚན་ཞབས་རིན་པོ་ཆེ་ཡིན་ཅིང་། མི་ལོ་དགུའི་རིང་ཁོང་གིས་འཛམ་གླིང་ཡུལ་གྲུ་གང་སར་སེར་ཀོང་རིན་པོ་ཆེའི་གསུང་སྒྱུར་དང་དྲུང་ཡིག་གཅིག་ལྕོགས་ཀྱི་ཞབས་ཏོག་བསྒྲུབས་པ་མ་ཟད། ལྷག་པར་དུ་མཚམས་རེ་༸སྤྱི་ནོར་གོང་ས་༸ཏཱ་ལའི་བླ་མ་མཆོག་གི་གསུང་སྒྱུར་ཡང་གནང་མྱོང་ཡོད།
དེ་བཞིན་བོད་ཀྱི་དཔེ་མཛོད་ཁང་གི་ཡིག་སྒྱུར་ཚན་པ་གསར་འཛུགས་གནང་མཁན་གྱི་ཁོངས་མི་ཞིག་ཡིན་ཅིང་། དབྱིན་ཡིག་ནང་ཕབ་སྒྱུར་བྱེད་སྐབས། རྒྱུན་དུ་གོ་ནོར་ཐེབས་ཉེན་ཆེ་བའི་བོད་ཡིག་གི་བརྡ་ཆད་ཁག་ཅིག་དབྱིན་སྐད་ཀྱི་ཐ་སྙད་གསར་བཟོ་དང་ལེགས་བཅོས་མཛད་པའི་ཁར། དེ་མིན་གྱི་སྐད་ཡིག་གཞན་མང་པོའི་ཁྲོད་ལོ་ཙཱ་བ་རྣམས་དང་ལས་ཀ་མཉམ་དུ་གནང་སྟེ་ཡིག་སྒྱུར་བྱེད་སྐབས་བརྡ་ཆད་མང་པོ་ཞིག་བཅོས་སྒྱུར་དང་ཡར་རྒྱས་གཏོང་བར་རོགས་མགོན་གནང་།
ཕྱི་ལོ་ ༡༩༨༣ ནས་བཟུང་། བྷར་ཛིན་ལགས་འཛམ་གླིང་ཡུལ་གྲུ་གང་སར་ཕེབས་ཏེ་ནང་པའི་ཆོས་ཚོགས་དང་གཙུག་ལག་སློབ་གྲྭ་ཆེན་མོ་གྲངས་བདུན་བཅུ་བརྒལ་བའི་ནང་ནང་ཆོས་ཀྱི་ཉམས་ལེན་དང་ལྟ་གྲུབ། དེ་བཞིན་བོད་སོག་གི་ལོ་རྒྱུས་དང་སྐར་རྩིས་གསོ་བ་རིག་པའི་རྣམ་གཞག་སོགས་སློབ་ཁྲིད་མང་དག་གནང་ཡོད། ཁོང་གིས་དམར་པོའི་རྒྱལ་ཁབ་མང་པོར་ཕེབས་པ་དང་དེ་བཞིན་ལ་ཊིན་ཨ་མེ་རི་ཀ་དང་ཨ་ཧྥེ་རི་ཁ། དབུས་ཨེ་ཤི་ཡ། དབུས་ཤར་ཡུལ་བཅས་ཀྱི་ལུང་པ་ཁག་ནང་གཙོ་འདོན་གནང་སྟེ་ཕེབས་ཀྱི་ཡོད། ཁོང་གི་གསུང་རྩོམ་དང་ཡིག་སྒྱུར་ཧ་ཅང་མང་པོ་ཞིག་པར་འགྲེམས་བྱས་པའི་ཁར། ཁོང་གི་གསུང་བཤད་མང་པོ་ཞིག་སྐད་རིགས་དེ་དག་ནང་པར་འགྲེམས་བྱས་ཡོད།
བྷར་ཛིན་ལགས་ཀྱིས་རྒྱལ་སྤྱིའི་ནང་བོད་སོག་རིག་གཞུང་གི་ལས་འཆར་མི་ཉུང་བ་ཞིག་གི་ཆེད་གཞུང་འབྲེལ་མ་ཡིན་པའི་འབྲེལ་མཐུད་ཀྱི་ངོ་བོར་ལེགས་སྐྱེས་རླབས་ཆེན་ཕུལ་ཡོད། དཔེར་ན། ཨུ་རུ་སུའི་འཕྲོད་བསྟེན་ལྷན་ཁང་དང་མཉམ་དུ་ཆེར་ནོ་སྦིལ་ (Chernobyl) གནོད་འཚེ་ཕོག་ཡུལ་རྣམས་ལ་བོད་ཀྱི་གསོ་བ་རིག་པའི་རོགས་སྐྱོར་གྱི་ལས་གཞི་ཞིག་དང་སོག་པོའི་ནང་འགེ་རི་ (Gere) ཐེབས་རྩ་ཁང་ལ་ཕལ་སྐད་ནང་སྲོལ་རྒྱུན་གྱི་རིག་གཞུང་གནས་ཐབས་ཆེད་ནང་ཆོས་ཀྱི་དཔེ་དེབ་པར་སྐྲུན་བྱེད་པའི་ལས་གཞི་ལྟ་བུ། དེ་བཞིན་ནང་པ་དང་ཁ་ཆེའི་ཆོས་ལུགས་དབར་གྲོས་མོལ་ཞིག་གསར་འཛུགས་དང་རྒྱུན་སྐྱོང་བྱེད་པའི་ཁྲོད་ཁོང་ནི་བྱེད་པོ་གཙོ་བོར་གྱུར།
ཕྱི་ལོ་ ༡༩༩༨ ལོར་རྩོམ་ཡིག་སོགས་ལམ་ལྷོང་ཚགས་ཚུད་ཡོང་སླད་བྷར་ཛིན་ལགས་ནུབ་ཕྱོགས་སུ་ཕྱིར་ཕེབས་བཞུགས་གནང་བ་དང་། སྐབས་རེ་ཡུལ་གཞན་དུ་ཕེབས་ནས་ཆོས་ཚོགས་མང་པོའི་ནང་སློབ་ཁྲིད་གནང་། འོན་ཀྱང་དུས་ཚོད་མང་ཆེ་བ་ད་ལྟ་ལེགས་སྒྲུབ་མ་ཟིན་པའི་དྲྭ་མཛོད་ཀྱི་ཡིག་ཆ་ཁག་གྲ་སྒྲིག་གནང་གི་ཡོད། ད་ལྟའི་ཆར་ཁོང་ཇར་མན་ (Germany) གྲོང་ཁྱེར་སྦེར་ལིན་ (Berlin) དུ་བཞུགས་བཞིན་མཆིས།། །།


text:
མི་སི་ཁ་ཁྲི།
མི་སི་ཁ་ཁྲི་(مسقط)ནི་ཨོ་མན་ཡི་རྒྱལ་ས་རེད།
ནང་དོན།
མིང་འབྱུང་ཚུལ།[རྩོམ་སྒྲིག]
ལོ་རྒྱུས།[རྩོམ་སྒྲིག]
ས་ཁམས།[རྩོམ་སྒྲིག]
དེ་ཡང་རང་རེའི་མཁས་དབང་སྔ་མ་དག་གིས་བོད་ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་པ་ལ་རྗེས་སུ་རིམ་གྱིས་མཚོ་བྲི་ནས་སྐམ་ས་བྱུང་ཚུལ་གསུངས་པ་བཞིན་ཚན་རིག་མཁན་པོ་རྣམས་ཀྱིས་ཀྱང་ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་ཞིང་གནམ་གཤིས་ནི་དྲོད་གཤེར་གཉིས་ལྡན་གྱི་རང་བཞིན་ཡོད་པ་དང་། ལོ་ཧྲིལ་པོའི་ཚ་གྲང་ཆ་སྙོམས་བྱས་ན10℃ཡས་མས་ཡིན་པ་ལ། ལོ་གྲངས་དུང་ཕྱུར་མང་པོའི་རིང་ས་ཐམས་ཅད་འཕུར་ཞིང་བརྡབ་པ་ལ་བརྟེན་ནས་རིམ་བཞིན་གྱེན་དུ་འཕར་ཏེ། དེང་དུས་ཀྱི་འཛམ་གླིང་ཡང་རྩེའི་སྐམ་ས་ཆེན་པོ་འདི་ཉིད་བྱུང་བར་དགོངས་པ་གཅིག་མཐུན་དུ་ངོས་འཛིན་གནང་གིན་ཡོད། འཛམ་གླིང་ཡང་རྩེའི་ཡུལ་གྲུ་འདིར་ལོ་རྒྱུས་ཐོག་ཤར་ཕྱོགས་སུ་རྒྱ་ནག་དང་། ལྷོར་རྒྱ་གར། ནུབ་ཏུ་པ་ཀི་སི་ཐན། བྱང་ཕྱོགས་ལི་ཡུལ་རྣམས་ཀྱི་ས་མཚམས་དང་འབྲེལ་ཞིང་། ས་ཁད་ཀྱང་ཤར་ལྷོ་གཉིས་ཀྱི་ཕྱོགས་སུ་དམའ་ལ། ནུབ་བྱང་གཉིས་སུ་མཐོ་སྟེ། དཔེར་ན། མངའ་རིས་དང་། ནག་ཆུ། རྨ་སྟོད། ཆུ་དམར་ལེབ་བཅས་ལ་རྒྱ་མཚོའི་ངོས་ལས་མཐོ་ཚད་མུས4500རུ་སླེབས་ཀྱི་ཡོད་པ་དང་། རྫ་ཡུལ་སོགས་རོང་ཁུལ་དམའ་ཤོས་རྣམས་སུ་རྒྱ་མཚོའི་ངོས་ལས་མཐོ་ཚད་མུས1400ཙམ་ལས་མེད། ཆ་སྙོམས་ཀྱི་མཐོ་ཚད་དེ་རྒྱ་མཚོའི་ངོས་ལས་མུས2800ཡན་དུ་སླེབས་ཀྱིན་ཡོད་ལ། ས་ཁད་མཐོ་ཞིང་གྲང་ངར་ཆེ་བ། མཁའ་དབུགས་སྲབ་པའི་ས་ཁུལ་ཞིག་ཏུ་ངོས་འཛིན་བྱེད་ཀྱིན་ཡོད་ཀྱང་། དོན་དུ་ས་ཁམས་དྭངས་ལ་མཁའ་དབུགས་གཙང་བའི་ས་ཁུལ་ཞིག་ཡིན་སྟབས། རིམས་ནད་སོགས་མི་ཡི་ཚེ་སྲོག་ལ་གནོད་པའི་ནད་རིགས་དག་ས་ཆ་གཞན་ལས་ཉུང་བར་མ་ཟད། གཏེར་ཁ་དང་། ནགས་ཚལ། སྨན་རིགས། རི་དྭགས། གཅན་གཟན། བྱ་རིགས་སོགས་དངོས་མང་སྣ་འཛོམས་ཀྱི་ས་ཁུལ་ཞིག་ཡིན། རི་ཐམས་ཅད་མཐོ་ཞིང་གཟར་བ་སྟེ། དཔེར་ན། རྒྱ་མཚོའི་ངོས་ལས་མཐོ་ཚད་མུས8848ཡན་ལ་སླེབས་པའི་འཇིག་རྟེན་འདིར་ཚད་མཐོ་ཤོས་ཀྱི་རི་བོ་སྟེ། རི་བོ་ཇོ་མོ་གླང་མ་ཉིད་ཡུལ་འདིའི་གཙུག་རྒྱན་ལྟར་གནས་ཤིང་། གཞན་ཡང་དེ་དང་ཆ་འདྲ་བའི་གངས་དཀར་ཏི་སེ། གཉན་ཆེན་ཐང་ལྷ། རྨ་ཆེན་སྦོམ་ར། རོང་བཙན་ཁ་བ་དཀར་པོ་ལ་སོགས་པའི་རི་ཆེན་པོ་དུ་མ་དང་ལྡན་ལ། ཆུ་ཐམས་ཅད་དྭངས་ཤིང་བསིལ་བ་སྟེ། མ་ཕམ་གཡུ་མཚོ་དང་། གནམ་མཚོ་ཕྱུག་མོ། ཡར་འབྲོག་གཡུ་མཚོ། ཁྲི་ཤོར་རྒྱལ་མོ་ལ་སོགས་པ་ལྡེམ་ལྡེམ་དུ་འཁྱིལ་བའི་མཚོ་དང་། ཡར་ཀླུང་གཙང་པོ། རྒྱལ་མོ་རྔུལ་ཆུ། རྨ་འབྲི་རྫ་གསུམ་ལ་སོགས་པ་ལྷང་ལྷུང་དྲག་ཏུ་འབབ་ཅིང་ཉ་སྲམ་སོགས་ཆུར་གནས་སྲོག་ཆགས་རིགས་མི་འདྲ་བ་དུ་མ་གནས་པའི་དྭངས་བསིལ་ཡན་ལག་བརྒྱད་ལྡན་གྱི་ཆུ་བོ་ཆེན་པོ་ཡང་ཧ་ཅང་མང་། ཡུལ་འདིའི་ས་ཐམས་ཅད་གཏེར་གྱིས་གང་བ་སྟེ། གཟི་དང་། ཁྲ་མན། ཁྱུང་སྐྱུགས། ནལ་ལ་སོགས་པ་མི་བཞུ་བའི་ཁམས་ཀྱི་རིན་པོ་ཆེ་དང་། གསེར་དང་། དངུལ། ཟངས། ལྕགས་ལ་སོགས་པ་བཞུ་བའི་ཁམས་ཀྱི་རིན་པོ་ཆེའི་རིགས་དང་། ཁབ་ལེན་དང་། གསེར་རྡོ། དངུལ་རྡོ། ལྕགས་རྡོ་ལ་སོགས་པ་བཞུ་བའི་ཁམས་ཀྱི་རྡོ་རིགས་དང་། སྦལ་རྒྱབ་དང་། གངས་ཐིགས། རྡོ་སོལ། ཡུགས། ལྷང་ཚེར། མཐིང་རྒྱུས་ལ་སོགས་མི་བཞུ་བའི་ཁམས་ཀྱི་རྡོ་རིགས་སོགས་གཏེར་ཁའི་རིགས་ཆེ་ཕྲ་དཔག་ཏུ་མེད་པ་བོད་ཡུལ་སྟོད་སྨད་བར་གསུམ་གྱི་ཕྱོགས་ཐམས་ཅད་ན་ཐོན་གྱིན་ཡོད། གཞན་ཡང་གཙང་པོའི་ཤར་ཕྱོགས་དང་ལྷོ་ཕྱོགས་ཀྱི་ས་ཁུལ་མང་ཆེ་བ་ཚ་རོང་ཞིང་པའི་ས་ཁུལ་ཏེ། ཙན་དན་དང་སྤོས་དཀར། ཨ་གར། ཐང་ཤིང་། ཤུག་པ། སྨྱུག་མ་ལ་སོགས་པའི་ནགས་ཀླུང་རབ་ཏུ་རྒྱས་པ་དེ་དག་གི་ཁྲོད་དུ་སྟག་དང་། གཟིག དོམ། དྲེད་ལ་སོགས་པ་གཅན་གཟན་གྱི་རིགས་མི་འདྲ་བ་དུ་མ་དང་། རྒྱ་དང་། གཙོད། གླ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་དུ་མས་གང་བ་མ་ཟད། ནེ་ཙོ་དང་། རྨ་བྱ། འཇོལ་མོ་ལ་སོགས་སྐད་སྙན་སྣ་ཚོགས་སྒྲོག་པའི་བྱ་རིགས་མི་འདྲ་བ་དུ་མའང་མང་དུ་གནས་ལ། ཛ་སུག་ཀོ་གསུམ། ཅུ་གུམ་ལི་གསུམ། ཨ་བ་སྐྱུ་གསུམ་ལ་སོགས་པ་རོང་ཁུལ་དུ་སྐྱེས་པའི་རྩི་སྨན། ཐང་སྨན། ཤིང་སྨན། སྔོ་སྨན་ལ་སོགས་པ་སྨན་གྱི་རིགས་སུ་གྱུར་པ་ཡང་མ་ཚང་བ་མེད་ཅིང་། ཀུ་ཤུ་དང་། རྒུན་འབྲུམ། ངང་ལག ཚ་ལུ་མ་ལ་སོགས་པ་ཤིང་ཐོག་དང་སྔོ་ཚལ་གྱི་རིགས་ཁྱད་པར་ཅན་ཐོན་པའི་ཁུངས་ཀྱང་ཡོད། ཐོན་སྐྱེད་ཀྱི་གཙོ་བོ་ཞིང་ལས་ལ་བྱེད་ཅིང་འབྲས་དང་། གྲོ། ནས། བྲ་བོ། སོ་བ། སྲན་མ། མ་རྨོས་ལོ་ཏོག་ལ་སོགས་པའི་འབྲུ་རིགས་སྣ་ཚོགས་འབྱུང་། དུས་བཞིའི་གནམ་གཤིས་ཀྱང་ཚ་གྲང་ཅུང་ཟད་སྙོམས་པོ་ཡིན་ཏེ། ལྷོ་བྲག་དང་། མཚོ་སྣ། སྨིན་གླིང་། མེ་ཏོག རྫ་ཡུལ། ཆུ་ཆེན། རྨུ་གླིང་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་རླན་ཅན་སྣུམ་པ་བད་ཀན་གྱི་ཡུལ་ཞེས་པ་དེ་ཤས་ཆེ་བ་ཙམ་ཡིན། གཙང་པོའི་ནུབ་ཕྱོགས་དང་བྱང་ཕྱོགས་ཕལ་ཆེ་བ་ནི་རྒྱ་ཆེ་མཐའ་ཡས་པའི་རྩྭ་ཐང་ཡིན་ལ། རྫ་རི་དང་གངས་རི་མང་པོ་ཡོད་པ་དེ་དག་ཏུ་རྩྭ་ཆུ་མོད་ལ་སྨན་རིགས་མང་བ་སྟེ། གཟའ་དུག་ནག་པོ་དང་། ཧོང་ལེན། བོང་དཀར། སྲོ་ལོ། གཡའ་ཀྱི་མ། གང་ག་ཆུང་། བྱ་རྒོད་སུག་པ། དཔའ་བོ་དཀར་སེར། སྤང་རྒྱན་མེ་ཏོག ཨུད་པལ། ལུག་མིག ཚེར་སྔོན། སྟག་ཤ ཨུག་ཆོས། ལུག་རུ། ཀྱི་ལྕེ། ཤང་དྲིལ། མེ་ཏོག་སེར་ཆེན་ལ་སོགས་པ་རྩི་སྨན་དང་། སྔོ་སྨན་མཐའ་ཡས་པ་ཞིག་སྐྱེ་པ་དང་། སུ་རུ་དང་། སྤེན་མ་ལ་སོགས་པའི་ཤིང་ཕྲན་ཡང་སྐྱེ། སྤྱང་ཀི་དང་། འཕར་བ། བྱང་དྲེད་ལ་སོགས་གཅན་གཟན་གྱི་རིགས་དང་། རྐྱང་དང་། འབྲོང་། ཤ་བ། གཙོད། དགོ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་མང་པོ་གང་དགར་རྒྱུ། ཐོན་སྐྱེད་ཀྱི་གཙོ་བོ་ཕྱུགས་ལས་ཡིན་ཞིང་། སྒོ་ཕྱུགས་ནི་རྟ་དང་། ནོར། ལུག་རྣམས་གཙོ་བོ་ཡིན་ལ། ནོར་ལའང་འབྲི་དང་། གཡག མཛོ། མཛོ་མོ་ཞེས་པའི་དབྱེ་བ་ཡོད། དགྲ་རྐུན་གཅན་གཟན་སོགས་འགོག་བྱེད་ཀྱི་ཁྱི་གསོ་བའི་སྲོལ་ཡོད་ལ་ཁྱི་ཆེན་པོ་ཡིན་ན་རིན་ཐང་ཆེན་པོར་བརྩི། དབྱར་གྱི་དུས་སུ་མེ་ཏོག་སྣ་ཚོགས་བཀྲ་བའི་སྤང་ལྗོངས་ལྷ་ཡུལ་ལྟར་མཛེས་པས་འགྲོ་བ་ཐམས་ཅད་ཀྱི་ཡིད་དབང་འཕྲོག་ཅིང་། སྟོན་གྱི་དུས་སུ་རྩི་ཤིང་རྣམས་བསྐམས་ཏེ་རི་ཀླུང་ཐམས་ཅད་གསེར་མདོག་ཏུ་ཆགས་པ། དགུན་གྱི་དུས་སུ་གྲང་ལྷགས་ཆེ་བས་ཆུ་བོ་ཐམས་ཅད་དར་གྱི་སྦུབས་སུ་འཐུམས་པ། རི་ཀླུང་ཐམས་ཅད་ཁ་བའི་རྡུལ་གྱིས་ཁེངས་ཏེ་དཀར་སང་སང་དུ་འགྱུར་བ། དཔྱིད་ཀྱི་རྩྭ་ལོ་ཪྙིང་པ་ཟད་ཅིང་གསར་པ་མ་སྐྱེས་པར་རི་ཐང་ཐམས་ཅད་ནག་པོར་ཆགས་པ་བཅས་དུས་བཞིའི་རྣམ་འགྱུར་ཧ་ཅང་གསལ་བ་སྟེ། དགེ་སྐྱིད་དང་། སྒེར་རྩེ། ནག་ཆུ། ཆུ་དམར་ལེབ། མཚོ་སྔོན་པོའི་ཉིན་སྲིབ། རྨ་སྟོད། མགོ་ལོག གསེར་ཐར་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་ངད་ཅན་གྲང་བ་རླུང་གི་ཡུལ་ཞེས་པ་དེ་ཤས་ཆེ་བ་ཙམ་ཡིན། ལྷོ་བྱང་གཉིས་ཀྱི་དཀྱིལ་དྲང་པོར་ཤར་མཐའ་ནས་ནུབ་མཐའི་བར་གྱི་ཡུལ་གྲུ་དེ་དག་ཕལ་ཆེར་རོང་མ་འབྲོག་གི་ས་ཁུལ་ཏེ། ཞིང་ལས་ཀྱི་ཐོན་སྐྱེད་ཅུང་ཟད་དར་ལ། ཕྱུགས་ལས་ཀྱང་ཅུང་ཟད་དར་བ། རོང་འབྲོག་གཉིས་ཀའི་ས་ཆ་ཡོད་པ་སྟེ། རུ་ཐོག རྩ་མདའ། ཆབ་མདོ། སྡེ་དགེ མི་ཉག རྒྱལ་རོང་། བསང་ཁོག ཆབ་ཆ་སོགས་ཀྱི་ས་ཁུལ་རྣམས་ཡིན་ལ། ཡུལ་འདི་དག་གསོ་རིག་གཞུང་དུ་བསྟན་པའི་སྐམ་ས་ཚ་གདུང་ཆེ་བ་མཁྲིས་པའི་ཡུལ་ཞེས་པ་དེ་ཤས་ཆེ་བ་ཙམ་ཡིན། དེང་དུས་ས་གཤིས་རིག་པའི་སྒོ་ནས་བཤད་ན། བོད་ཀྱི་ཡུལ་དབུས་ལྷ་ས་ནི་ཤར་ཐིག91དང་བྱང་ཐིག30ཡི་འཕྲད་མཚམས་སུ་གནས་ཡོད་ཅིང་། ཤར་ནུབ་གཉིས་ཀྱི་མཐའ་དེ་ཤར་ཐིག78དང105ཡི་བར་དུ་གནས་པ་དང་། ལྷོ་བྱང་གཉིས་ཀྱི་མཐའ་དེ་བྱང་ཐིག26ནས39བར་གནས་ཡོད། །
ཁྱུང་རྩེ་བཀྲ་ཤིས། 2012ལོའི་ཟླ 08ཚེས 10ཉིན་དང་། ཁམས་པའི་གསར་འགྱུར་དྲ་བའི་ལེ་ཚན།
དཔལ་འབྱོར།[རྩོམ་སྒྲིག]
མི་འབོར།[རྩོམ་སྒྲིག]
པར་རིས་བར་འཁྱམས།[རྩོམ་སྒྲིག]
-
མི་སི་ཁ་ཁྲི།.png


text:
མགོ་རྙོག
བློ་གྲོས་བརྟན་པ།
————-
ཉེ་ཆར་སྐུ་འབུམ་ཨ་ཀྱཱ་རིན་པོ་ཆེའི་རང་རྣམ་འབྲུག་སྐད་ཞི་བའི་ཁ་བ་ཟེར་བ་ཞིག་དབྱིན་ཡིག་ཐོག་ཐོན་ཚུལ་གྱི་གླེང་སློང་མང་དུ་བྱུང་ཞིང་། དེའི་ཚིག་དང་དོན་གྱི་ཆ་ལ་དྲ་ཐོག་ནས་བསྟོད་སྨད་སྣ་ཚོགས་དང་བདེན་རྫུན་གྱི་སྐད་ཆ་མང་པོ་བྱས། འོན་ཀྱང་དེབ་དེ་ལག་སོན་མ་བྱུང་བས་ཁོ་བོས་དཔྱད་བརྗོད་གང་ཡང་བྱས་མེད། སྟབས་ལེགས་པ་ཞིག་ལ་དེ་རིང་བོད ་བསྒྱུར་བྱས་པའི་ཤོག་ལྷེ་དུམ་ཅིག་ལག་སོན་བྱུང་བ་ལ་སྐར་མ་ལྔ་ཙམ་གྱི་རིང་ཁྱུག་བལྟ་ཞིག་བྱས་པས་དངོས་གནས་མགོ་རྙོག་པོ་ཞེ་དྲག་བྱུང་། ཤོག་ངོས་༡༩ལས་མེད་ན་ཡང་མགོ་རྙོག་ཧ་ཅང་ཆེ་བ་ནི། དཔེར་ན། ཤོག་ངོས་༡༡པར། སྐུ་གོང་མའི་མཛད་པ་གླེང་སྐབས། སྟབས་མ་ལེགས་པ་ཞིག་ལ་ལོ་རབས་བཞི་བཅུའི་མཇུག་ཙམ་ལ་ཁོང་དགོངས་པ་རྫོགས་ཤིང་། ཞེས་བྲ ིས་པ་དང་། ཤོག་ངོས་༡༩པར། ཕྱི་ལོ་༡༩༥༠ལོར་པན་ཆེན་རིན་པོ་ཆེ་སྐུ་ཕྲེང་དགུ་པ་མཆོག་སྐུ་འབུམ་དགོན་དུ་བཞུགས་ཡོད་པས་སྐབས་དེར་ཁོང་རིན་པོ་ཆེ་གཙོ་བོར་གྱུར་པའི་ཨ་ཀྱཱ་རིན་པོ་ཆེ་སྐུ་ཕྲེང་བདུན་པ་དང་གཞན་རྒྱ་ཡག་རིན་པོ་ཆེ་སོགས་བླ་ཆེན་ཁག་ཅིག་གདན་ཞུས་ཀྱིས་མེ་ཏོག་དཀར་དམར་སེར་གསུམ་རྣམ་པར་བཞད་པའི་ཏོ་ལོན་ནོའུར་འབྲོག་པའི་རྩ་ཐང་དུ་ཆིབས་བས ུ་རྒྱ་ཆེར་ཞུས། ཞེས་པ་གཉིས་ལ་ནང་འགལ་ཆེན་པོ་ཡོད་དེ། ལོ་རབས་བཞི་བཅུའི་མཇུག་ཙམ་ལ་དགོངས་པ་རྫོགས་ཡོད་ན་༡༩༥༠ལོར་གདན་ཞུ་བྱེད་རྒྱུ་ཞིག་མེད་ཅིང་།
ཡང་གོང་གསལ་གྱི་ཕྱི་ལོ་༡༩༥༠ལོར་ཨ་ཀྱཱ་སྐུ་ཕྲེང་བདུན་པ་སོགས་ཏོ་ལོན་ནོའུར་གདན་ཞུ་བྱས་ཚུལ་དང་། ཤོག་ངོས་༩པར། མཚམས་འདིར་ང་རང་སྐྱེས་དུས་སྐོར་གྱི་གནས་ཚུལ་ཅུང་ཙམ་ཞིག་ཞུས་ན། དེ་ཡང་ཕྱི་ལོ་༡༩༥༠ལོའི་བོད་ཟླ་༨པའི་ཚེས་ཉི་ཤུ་གཅིག་ཉིན་གྱི་སྔ་དྲོ་སྐྱེས་པ་རེད་ཟེར་གྱི་འདུག་ཟེར་བ་གཉིས་ལ་ཡང་ནང་འགལ་ཚབས་ཆེ་བ་ནི། གལ་ཏེ་སྐ ུ་གོང་མ་དེ་༡༩༥༠ལོའི་ཟླ་བ་༡པོའི་ནང་ཏོ་ལོན་ནོའུར་ཕེབས་ཤིང་དེ་ནས་འཕྲལ་དུ་འདས་པ་ཡིན་ན་མ་གཏོགས། སྐུ་གོང་མའི་སྤྲུལ་སྐུ་ཞིག་བོད་ཟླ་༨པའི་ནང་འཁྲུངས་ཐབས་མེད་པ་དང་།
ད་དུང་གལ་ཏེ། ཧོར་འཇིགས་ཀྱི་མདོ་སྨད་ལོ་རྒྱུས་དེབ་དྲུག་པའི་ཤོག་ངོས་ ༤༡༥དང་༤༡༦པར།
མཚན། ཨ་ཀྱཱ་བློ་བཟང་ལུང་རྟོགས།
འཁྲུངས་ཡུལ། མཚོ་སྔོན།
འཁྲུངས་ལོ། ༡༩༡༠
འདས་ལོ། ༡༩༤༩
འདི་པ་སྐུ་འབུམ་ཨ་ཀྱཱ་སྐུ་ཕྲེང་དྲུག་པ་ཡིན་ལ། མཚན་ཡོངས་རྫོགས་ལ་ཨ་ཀྱཱ་བློ་བཟང་ལུང་རྟོགས་འཇིགས་མེད་བསྟན་པའི་རྒྱལ་མཚན་དུ་འབོད། ཟེར་བ་འདི་བདེན་པ་ཡིན་ན། ད་ལྟའི་ཨ་ཀྱཱ་འདིས་རང་ཉིད་ཨ་ཀྱཱ་སྐུ་ཕྲེང་ག་ཚོད་ཡིན་ཡང་ཤེས་མི་འདུག་སྟེ། གོང་བཤད་བོད་བསྒྱུར་མའི་ཤོག་ངོས་༡༠པར། ངའི་སྐུ་གོང་མ་ཨ་ཀྱཱ་སྐུ་ཕྲེང་བདུན་པ་བླ ོ་བཟང་བསྟན་པའི་རྒྱལ་མཚན་ཞེས་བྲིས་པ་དང་། ཤོག་ངོས་༨པར། དེ་ནས་དཀར་ཞིང་གཙང་བའི་ཁ་བཏགས་གཉིས་བླངས་ནས་ངའི་ཕ་མ་གཉིས་ཀྱི་མགུལ་དུ་སྒྲོན་པ་དང་། བཀྲ་ཤིས་པའི་སྨོན་འདུན་དང་བཅས་ཨ་ཀྱ་རིན་པོ་ཆེ་སྐུ་ཕྲེང་བརྒྱད་པ་དེ་ཁྱེད་རང་ཚོའི་ནང་དུ་འཁྲུངས་འདུག་ཅེས་གསུངས། ཞེས་བྲིས་པའི་ཕྱིར་རོ།
ཡང་ཤོག་ངོས་ ༩ བར། ཨ་མཆོད་ཀྱིས་ཀྱང་བྱིས་པ་འདི་ལ་གཞན་དང་མི་འདྲ་བའི་མཉམ་འཇོག་བྱེད་དགོས་ཀྱི་འདུག གང་ཡིན་ཟེར་ན་ད་ལོ་ནི་ལྕགས་སྟག་ལོ་ཡིན་ལ་ཁོ་སྐྱེས་པའི་ཉིན་དེ་ཡང་སྟག་གི་ཉི་མར་ཁེལ་འདུག དེ་བཞིན་ཐོ་རེངས་སྟག་དུས་སུ་སྐྱེས་དུས་སྟག་གསུམ་ཚང་བ་ཡ་མཚན་ཆེ། ཞེས་བྲིས་པ་དང་། ཤོག་ངོས་ ༨ པར་གོང་གསལ་ལྟར། དེ་ཡང་ཕྱི་ལོ་༡༩༥༠ ལོའི་བོད་ཟླ་ ༨ པའི་ཚེས་ ༢༡ ཉིན་གྱི་སྔ་དྲོ་སྐྱེས་པ་རེད་ཟེར་གྱིན་འདུག་ལ། ཞེས་བྲིས་པ་གཉིས་ཀྱང་ཆེས་མི་མཚུངས་སྟེ། བོད་ཟླ་བརྒྱད་པའི་ཚེས་ ༢༡ ཉིན་ནི། འབྲུག་གི་ཉི་མ་ཡིན་པ་ལས་སྟག་མ་ཡིན་ཞིང་།
དེ་བཞིན་ཐོ་རེངས་སྟག་ལ་སྐྱེས་པ་དང་། སྔ་དྲོར་སྐྱེས་པ་ཡང་ཤིན་ཏུ་འགལ་ཏེ་ཐོ་རེངས་སྟག ནམ་ལངས་ཡོས། ཉི་ཤར་འབྲུག ཉི་དྲོས་སྦྲུལ་ཞེས་སོགས་སུ་ཡོངས་སུ་གྲགས་པའི་ཕྱིར་རོ།།
ཤོག་ལྷེ་བཅུ་ཁ་ཞིག་གི་ནང་དུ་འདི་འདྲའི་བྱིས་པའི་རྩག་ཕྲུག་མགོ་ལ་འཐེན་ན་འཕོང་མི་ཁེབ་པ་དང་། འཕོང་ལ་འཐེན་ན་མགོ་མི་ཁེབ་པའི་དཔེ་ལྟར་གྱུར་བའི་དཔྱད་མི་བཟོད་པ་མང་དག་ཅིག་འདུག་པ་ལ་བལྟས་ན་ལོ་རྒྱུས་ཧྲིལ་པོའི་ནང་དུ་ཡིད་བརྟན་ཕེར་བའི་ལེགས་བཤད་ག་ཚོད་ཅིག་ཡོད་དམ། ཇི་ལྟར་ཡིད་ཆེས་དགོས་སམ།


text:
༢༠༡༣ ཟླ་ ༢ ཚེས་ ༢༨ རེས་གཟའ་ཕུར་བུ།
༄༅། །༸གོང་ས་༸སྐྱབས་མགོན་ཆེན་པོ་མཆོག་ལ་ཧི་མཱ་ཅལ་པར་དེ་ཤིའི་དབུས་གཙུག་ལག་སློབ་གྲྭའི་ (Central University OF Himachal Pardesh) བསླབས་པ་མཐར་སོན་པའི་དགའ་སྟོན་མཛད་སྒོ་ཐེངས་དང་པོའི་སྐུ་མགྲོན་གཙོ་བོར་ཇི་ལྟར་གདན་ཞུའི་གསོལ་འདེབས་ཞུ་དོན་ལྟར། ཕྱི་ལོ་ ༢༠༡༣ ཟླ་ ༢ ཚེས་ ༢༨ རེས་གཟའ་ཕུར་བུའི་ཕྱེད་ཡོལ་ཆུ་ཚོད་ ༡ ཐོག་ཆིབས་སྒྱུར་བསྐྱངས་ཏེ་བླང་དོར་བཀའ་སློབ་ཟབ་རྒྱས་སྩལ་ཡོད། གཙུག་ལག་སློབ་གྲྭ་དེ་བཞིན་བཞུགས་སྒར་ནས་སྐར་མ་ ༥༠ ཙམ་གྱི་སར་ཤཱ་པུར་ (Shapur) ཞེས་པའི་གྲོང་ཁྱེར་དུ་ཆགས་ཡོད། ཕྱི་ལོ་ ༢༠༡༠ ལོར་གཙུག་ལག་སློབ་གྲྭ་ཐོག་མ་གསར་འཛུགས་རྗེས་བསླབ་པ་མཐར་སོན་གྱི་དགའ་སྟོན་མཛད་སྒོ་ཐོག་མ་དེ་བཞིན་སྲུང་བརྩི་ཞུས་ཡོད། ཐེངས་འདིར་སློབ་གྲྭ་དེའི་སློབ་མ་གྲངས་ ༡༡༥ ཙམ་ལ་བསླབ་པ་མཐར་སོན་གྱི་ཕྱག་ཁྱེར་གསོལ་རས་སྩལ་ཡོད།
དེ་ཡང་མཛད་སྒོའི་ཐོག་མར་ཚོགས་བཅར་བ་ཡོངས་ཀྱིས་རྒྱ་གར་གྱི་རྒྱལ་གླུ་དབྱངས་སུ་གྱེར། དེ་རྗེས་གཙུག་ལག་སློབ་གྲྭའི་ཉེ་བའི་རིགས་བདག་སྐུ་ཞབས་ཕུར་ཀན་ཁ་མར་ (Furqan Qamar) མཆོག་གིས་གཙུག་ལག་སློབ་གྲྭའི་ལོ་འཁོར་ལས་བསྡོམས་སྙན་སྒྲོན་ཞུས་གྲུབ་བསྟུན། ཐེངས་འདིར་བསླབ་པ་མཐར་སོན་གྱི་ཕྱག་འཁྱེར་ཐོབ་མཁན་གྱི་སློབ་མ་སོའི་མིང་ཐོ་སྒྲོགས་སྦྱང་ཞུས། དེ་རྗེས་གཙུག་ལག་སློབ་གྲྭས་༸གོང་ས་༸སྐྱབས་མགོན་ཆེན་པོ་མཆོག་ལ་མཁས་དབང་གི་ཕྱག་འཁྱེར་འབུལ་ལམ་ཞུ་ཆེད་ཐོག་མར་མགོན་པོ་གང་ཉིད་མཆོག་གི་སྐུའི་མཛད་རྣམ་སྙིང་བསྡུས་ཤིག་གཙུག་ལག་སློབ་གྲྭའི་ཉེ་བའི་རིགས་བདག་མཆོག་གིས་སྙན་སྒྲོན་ཞུས་བསྟུན། གཙུག་ལག་སློབ་གྲྭའི་རིགས་བདག་སྐུ་ཞབས་ཨ་རུན་མེ་ར་ Arun Maira མཆོག་གིས་༸གོང་ས་མཆོག་ལ་མཁས་དབང་གི་ཕྱག་འཁྱེར་(Honorary Degree) འབུལ་ལམ་ཞུས་ཡོད།
དེ་ནས་༸གོང་ས་མཆོག་གིས་མཛད་སྒོ་དང་འབྲེལ་བའི་བཀའ་སློབ་སྩལ། སྐབས་དེར་༸གོང་ས་མཆོག་གིས་བསླབ་པ་མཐར་སོན་པའི་སློབ་མ་རྣམས་ལ་དེང་དུས་ཤེས་ཡོན་ལམ་སྲོལ་དེ་བཞིན་གཙོ་བོ་ཕྱི་དངོས་པོ་དང་དཔལ་འབྱོར་ལ་དམིགས་པ་ཞིག་ཡིན་པར་བརྟེན། ལོ་ངོ་སྟོང་ནས་བརྒྱུད་པའི་རྒྱ་གར་སྲོལ་རྒྱུན་ནས་དར་བའི་ནང་བསམ་བློ་གོང་འཕེལ་གཏོང་རྒྱུའི་བསླབ་བྱ་དེ་དག་ཟུང་འབྲེལ་ཐོག་ནས་ལག་བསྟར་ཐུབ་དགོས་རྒྱུ་ཧ་ཅང་གལ་ཆེ་ཡིན་སྐོར་སོགས་ཀྱི་བཀའ་སོགས་སློབ་སྩལ་རྗེས་གཙུག་ལག་སློབ་གྲྭའི་མགོན་པོ་གང་ཉིད་མཆོག་ལ་མཁས་པའི་ཕྱག་འཁྱེར་འབུལ་ལམ་ཞུས་པར་ཐུགས་རྗེ་ཆེ་ཞུས་པ་དང་སྦྲགས། ཐེངས་འདིའི་བསླབ་པ་མཐར་སོན་པའི་དགའ་སྟོན་མཛད་སྒོ་ལེགས་གྲུབ་བྱུང་ཡོད་པ་བཅས།།


text:
༄༅། །སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ལ་ཨ་རིར་ཡོད་པའི་(Syracuse University)སེ་ར་ཁུ་སིའི་གཙུག་ལག་སློབ་གཉེར་ཁང་ནས་གསོལ་འདེབས་ཞུས་པར་བཀའ་བཞེས་བཟང་པོ་ཐོབ་སྟེ་ཕྱི་ལོ་ ༢༠༡༢ ཟླ་ ༡༠ ཚེས་ ༨ ཉིན་ནས་བཟུང་ཨ་རིའི་ཤར་ཕྱོགས་ཀྱི་མངའ་སྡེ་ཁག་གཅིག་ལ་མཛད་འཕྲིན་བསྐྱང་རྒྱུའི་ཐོག་མར་ནིའུ་ཡོཀ་མངའ་སྡེའི་སེ་ར་ཁུ་སི་ས་གནས་སུ་ཡོད་པའི་གཙུག་ལག་སློབ་གཉེར་ཁང་དུ་གོང་ཚེས་ཉིན་༸གོང་ས་མཆོག་གིས་ཞི་བདེའི་གླེང་སྟེགས་ཞེས་པའི་འདུ་འཛོམས་ཐོག་མང་ཚོགས་ ༢༠༠༠ བརྒལ་བར་ལ་བཀའ་སློབ་སྩལ་ཡོད་པ་རེད། ༸གོང་ས་མཆོག་ནས་བཀའ་གནང་དོན། ངོས་འདི་གར་ཡོང་སྟེ་ཁྱེད་རང་ཚོ་དང་ཐུག་པར་ཅ་ཧང་དགའ་པོ་བྱུང། འཛམ་གླིང་འདིར་དོན་དམ་གྱི་ཞི་བདེ་བསྐྲུན་ཆེད་ཁ་ནས་གཏམ་བཤད་ཙམ་མ་ཡིན་པར་དངོས་ནས་ཞི་བདེ་ཡོང་ཆེད་ལས་དོན་བསྒྲུབ་དགོས་པ་ཡིན། ཞི་བདེ་ནི་གནམ་ནས་གཟགས་པའམ་ཡང་ན་སྨོན་ལམ་བརྒྱབ་ནས་ཡོང་རྒྱུ་ཞིག་མིན་པས་དོན་དམ་པའི་ཞི་བདེ་ཡོང་ཆེད་དངོས་ཡོད་གནས་ཚུལ་ཤེས་པའི་སྒོ་ནས་ལས་དོན་བསྒྲུབ་དགོས། དུས་རབས་ཉེར་གཅིག་པ་འདི་ཞི་བདེའི་དུས་རབས་ཤིག་ཡོང་བ་ལ་ལྷག་པར་གཞོན་སྐྱེས་ཚོས་ཞི་བདེའི་ཆེད་འགན་ཁུར་ཆེ་ཙམ་ལེན་དགོས། ངོས་ཀྱི་མི་ཚེའི་ནང་གནས་ཚུལ་གསལ་པོ་མཐོང་བ་ནི། དམག་འཁྲུག་གི་འདུ་ཤེས་ཞེས་པ་དུས་རབས་ཉི་ཤུའི་འགོ་སྟོད་ལ་རྒྱལ་ཁབ་ཕན་ཚུན་དགྲ་ཟླར་བཟུང་སྟེ་དམག་འཁྲུག་རྒྱག་སྐབས་མི་མང་གི་ངོས་ནས་དམག་རྒྱག་དགོས་དོན་གང་ཡིན་བསམ་བློ་ཙམ་ཡང་མ་བཏང་བར་སོ་སོའི་རྒྱལ་ཁབ་ལ་རྒྱལ་ཁབ་གཞན་ནས་དམག་རྒྱག་དུས་རང་ཉིད་དམག་ནང་མཉམ་ཞུགས་བྱེད་ཀྱི་ཡོད། ལྷག་པར་མི་མང་གིས་སོ་སོའི་རྒྱལ་ཁབ་ཀྱི་དམག་མིར་བསྟོད་བསྔགས་བཏང་སྟེ་ཁོང་ཚོའི་སེམས་ཤུགས་སྐུལ་ལྕགས་བཏང་ཡོད། འོན་ཀྱང་ཝི་ཏི་ནམ་གྱི་དམག་འཁྲུག་གི་རྗེས་ནས་མི་མང་གི་དམག་འཁྲུག་སྐོར་བསམ་བློ་གཏོང་ཕྱོགས་འགྱུར་པ་ཧ་ཅང་ཆེན་པོ་ཕྱིན་ཡོད། དེང་སྐབས་མི་མང་ཚོས་དམག་འཁྲུག་ག་རེའི་དོན་དུ་རྒྱག་གི་ཡོད་དམ་ཞེས་དྲི་བ་འདོན་བཞིན་ཡོད།
དེ་བཞིན་ངོས་རང་ཆུང་དུས་ཁོར་ཡུག་གལ་ཆེན་པོ་ཡིན་པ་ཤེས་ཀྱི་མེད། དུས་རབས་ཉི་ཤུ་པ་མཇུག་བསྒྲིལ་རྗེས་མི་མང་དང་། འགོ་ཁྲིད་ཕྱོགས་གཉིས་ཀས་ཁོར་ཡུག་སྲུང་སྐྱོབ་ཐོག་བསམ་བློ་བཏང་བ་མ་ཟད། ལས་འགུལ་ཡང་སྤེལ་དང་སྤེལ་མུས་སུ་ཡོད། གཞི་རྩ་ང་ཚོས་ལོ་སྟོང་ཕྲག་སྔོན་ནས་ལྷ་དང་བླ་མར་གསོལ་བ་བཏབ་སྟེ་མི་ཚེ་བདེ་སྐྱིད་ལྡན་པ་ཞིག་ཡོང་ཆེད་སྨོན་ལམ་བརྒྱབ་སྟེ་རེ་བ་བྱས་ཡོད། འདས་པའི་མི་ལོ་ངོ་ཉིས་བརྒྱའི་སྔོན་ཙམ་ལ་ཚན་རིག་དང་འཕྲུལ་ཆས་རིགས་ཡར་རྒྱས་ཤུགས་ཆེན་པོ་བྱུང་ཡོད། དེར་བརྟེན་ཕྱི་དངོས་པོའི་ཡར་རྒྱས་ཀྱིས་མི་ཚེ་བདེ་སྐྱིད་ལྡན་པ་ཞིག་ཡོང་རྒྱུའི་རེ་བ་བྱས་ཡོད། འོན་ཀྱང་དེང་གི་སྐབས་སུ་ཚན་རིག་པ་ཚོར་ཕྱིའི་དངོས་པོ་ཡར་རྒྱས་གཅིག་པུས་མི་ཚེ་བདེ་སྐྱིད་ལྡན་པ་ཞིག་ཡོང་ཐབས་མེད་པ་ར་འཕྲོད་བྱུང་ཡོད། བདེ་སྐྱིད་ཀྱི་གཞི་རྩ་གཙོ་བོ་དེ་སེམས་དང་ཚོར་བ་གཉིས་ལ་བརྟེན་ཏེ་ཡོད་པ་རིམ་བཞིན་ཤེས་རྟོགས་ཡོང་བཞིན་ཡོད། ངོས་ཀྱི་བསམ་པར་ད་ལྟའི་དུས་སྐབས་འདིར་བློ་གྲོས་ལྡན་པའི་མི་མང་ཁག་གཅིག་གིས་དམིགས་བསལ་སེམས་དང་ཚོར་བའི་ཐོག་ལ་དོ་སྣང་བྱེད་བཞིན་ཡོད་པར་མཐོང་། སྤྱིར་ན་མི་དེ་རིགས་མི་གྲངས་མང་པོ་མིན། ངས་དེ་ལྟར་བརྗོད་པ་ནི་དཔལ་འབྱོར་ཡོད་པའི་མི་ཚང་མ་བློ་གྲོས་ལྡན་པ་རེད་ཅེས་བརྗོད་ཀྱི་མེད། ཉམས་མྱོང་གི་ཐོག་ནས་བཤད་ན་འབྱོར་ལྡན་པ་ཁག་གཅིག་ལ་ཚོར་བ་དེ་ཡོང་གི་ཡོད་འདུག ངོས་ཀྱིས་བསམ་པར་དེ་ནི་ད་ལྟའི་དུས་སྐབས་དང་མཐུན་པའི་ཐབས་ལམ་ཡག་ཤོས་ཤིག་རེད་སྙམ། གང་ལགས་ཤེ་ན། ང་ཚོའི་ཕྱིའི་གཟུགས་ཕུང་དང་སེམས་ཚོར་གྱི་སྐྱོན་ཆ་ཡོ་བསྲང་བྱེད་ཐུབ་པར་མ་ཟད། ལྷག་པར་དེའི་ནང་ནས་ཀླད་པའི་ཚོར་ཤེས་ལས་སེམས་ཚོར་གལ་ཆེ་བ་ཆགས་ཡོད། ཀླད་པའི་ཚོར་ཤེས་ཀྱིས་ང་ཚོས་བརྡ་ལན་སྤྲོད་པ་ཙམ་ལས་ཚོར་བ་དངོས་ནི་སེམས་ཀྱི་ཐོག་ནས་ཡོང་གི་ཡོད།
དཔེར་ན། མི་ཞིག་གི་བསམ་བློ་ཞི་བདེ་བག་ཕེབས་ཐོག་གནས་ཡོད་ན། ཕྱིའི་གཟུགས་པོར་དཀའ་ངལ་འཕྲད་ཀྱང་དཀའ་ངལ་གྱི་ཚོར་བ་དེ་ཙམ་ཡོང་གི་མེད། ཕྱོགས་གཞན་ཀླད་པའི་ཐོག་ནས་བཤད་ན། དཀའ་ངལ་ཆུང་དུ་འགྲོ་བ་དེ་འདྲ་གང་ཡང་ཡོང་གི་མེད། དེར་བརྟེན་ད་ལྟའི་དུས་སྐབས་སུ་ཕྱིའི་གཟུགས་པོ་དང་ཀླད་པའི་ཚོར་བ་གཉིས་ཀྱིས་མིའི་བདེ་སྡུག་གི་དཀའ་ངལ་ཡོངས་རྫོགས་སེལ་མི་ཐུབ་པས་ནང་སེམས་ལ་བསྒྱུར་བཅོས་གཏོང་དགོས་པ་ར་སྤྲོད་བྱུང་བར༌བརྟེན། ད་ཆ་དུས་དང་མཐུན་པའི་འགྱུར་བ་རང་བཞིན་གྱིས་འགྲོ་གི་ཡོད། ཕྱི་དངོས་པོ་ཡར་རྒྱས་ཕྱིན་པ་ཙམ་གྱིས་ནང་སེམས་ལ་ཞི་བདེ་ཡོང་གི་མེད་པ་མང་ཚོགས་ལ་ཤེས་ཡོན་ཐོག་ནས་གསལ་བཤད་བྱེད་དགོས་པ་དང་། ཕྱི་དངོས་པོ་ཡར་རྒྱས་ཕྱིན་པ་གཅིག་པུས་ང་ཚོའི་དཀའ་ངལ་སེལ་ཐབས་མེད་པའི་ངོ་སྤྲོད་དེ་དག་ལྷ་ཡུལ་དང་ཀླུ་ཡུལ་སོགས་དང་འབྲེལ་བ་མེད་པའི་སྒོ་ནས་གསལ་བཤད་བྱེད་དགོས། དེ་ཡང་ཁྲིམས་ཐོག་ནས་བཀའ་བཏང་བ་ལྟ་བུ་མིན་པར་མང་ཚོགས་ལ་ཤེས་ཡོན་སློབ་གསོའི་ལམ་ནས་ནང་སེམས་ཀྱི་ཞི་བདེ་གལ་ཆེན་པོ་ཡིན་སྐོར་འགྲེལ་བཤད་བྱེད་དགོས། ཞེས་སོགས་བཀའ་སྩལ་ཡོད་པ་རེད། ལྷན་ཚོགས་དེར་ཆེད་ཕེབས་གནང་མཁན་གྲས་སུ་ཨ་རིའི་དབུས་གསང་བའི་ལས་ཁུངས་ཀྱི་བློན་ཆེན་ཟུར་པ་(R.James Woolsey)མཆོག་དང་། མཉམ་འབྲེལ་རྒྱལ་ཚོགས་ཀྱི་སྐུ་ཚབ་ཟུར་པ་ (Andre Young ) ཨི་རན་ནས་ཡིན་པའི་ནོ་བེལ་ཞི་བདེའི་གཟེངས་རྟགས་བཞེས་མྱོང་མཁན་(Shirin Ebadi) ཨི་ཇིབ་ནས་ཡིན་པའི་(Mohamed Elbaradei) ཨ་རི་ནས་ཡིན་པའི་(Martin Luther King three) གསར་འགོད་པ་གྲགས་ཅན་(Irshad Manji) རྒྱ་གར་གྱི་གཞས་པ་གྲགས་ཅན་(A.R.Rehman)མཆོག་བཅས་ཀྱིས་བརྗོད་གཞི་དང་འབྲེལ་བའི་ཐོག་རིམ་བཞིན་གསུང་བཤད་གནང་ཡོད་པ་རེད།
ཕྱི་ཚེས་ ༩ ཉིན་༸གོང་ས་མཆོག་གིས་༼འཛམ་གླིང་ནང་ཆིག་སྒྲིལ་གྱི་ཐོག་ནས་རྩོད་རྙོག་འདུམ་སྒྲིག་བྱེད་ཕྱོགས།༽ཞེས་པའི་བརྗོད་གཞིའི་ཐོག་བཀའ་སློབ་སྩལ་ཡོད་པ་དང་། ཉིན་རྒྱབ་སཱེ་རཱི་ཁུ་སི་གཙུག་ལག་སློབ་གྲྭའི་རྩེད་ཐང་དུ་ཚོགས་པའི་(COMMON GROUND FOR PEACE) རོལ་དབྱངས་འདུ་འཛོམས་ཐོག་ཆིབས་སྒྱུར་བསྐྱངས་ཏེ། ཁུལ་དེའི་མི་མང་ ༡༥༠༠ བརྒལ་བར་གོ་གནས་ཀྱི་ཆེ་ཆུང་ལ་མ་ལྟོས་པར་མི་སུ་ཡིན་རུང་། སྤྱི་ཚོགས་ལ་མ་བརྟེན་པར་བདེ་སྐྱིད་ནམ་ཡང་ཡོང་ཐབས་མེད་པ་དང་། མི་ཚེ་དོན་ལྡན་ཞིག་ཡོང་བར་གཞན་ལ་བསླུ་བྲིད་དང་བཤུ་གཤོག་གཏོང་མི་རུང། རང་གཅེས་འཛིན་བྱེད་པ་ལ་བྱེད་སྟངས་ཡོད། མི་གཞན་ལ་གནོད་པ་མ་བསྐྱལ་བར་རང་གཞན་གཉིས་ཀར་ཕན་ཐོགས་ཡོང་བ་དང་། སོ་སོའི་ཁེ་ཕན་སྲུང་སྐྱོབ་བྱེད་པ་དང་ཆབས་གཅིག་གཞན་གྱི་ཁེ་ཕན་ཡང་སྲུང་སྐྱོབ་བྱེད་དགོས། དེང་དུས་ཤེས་ཡོན་སློབ་གསོའི་ནང་བཟང་སྤྱོད་ཀྱི་སློབ་གསོ་ལྡང་གི་མེད་པ་ངོས་འཛིན་བྱས་ནས་མ་འོངས་པའི་མི་རབས་ཚོར་ཆོས་ལུགས་ཀྱི་རྒྱ་ལས་བརྒལ་བའི་བཟང་སྤྱོད་ཀྱི་སློབ་གསོས་ཕན་ཐོགས་ཆེན་པོ་ཡོང་རྒྱུ་ཡིན་སྐོར་བཀའ་གནང་ཡོད་པ་རེད།
དེ་ཉིན་སཱེ་རཱི་ཁུ་སི་གཙུག་ལག་སློབ་གྲྭར་གསར་འགྱུར་འགོད་མཁན་གྱི་ཚོགས་འདུའི་ཐོག་༸གོང་ས་མཆོག་གིས་གང་ཉིད་བོད་ཀྱི་ཆབ་སྲིད་དབུ་ཁྲིད་ནས་བགྲེས་ཡོལ་གནང་སྟེ། ཆོས་ཕྱོགས་ཁོ་ནའི་དབུ་ཁྲིད་ཡིན་ཚུལ་ངོ་སྤྲོད་གནང་པ་དང་འབྲེལ། དེང་སྐབས་ཁ་ཤས་ཀྱིས་རང་ཉིད་ནང་པ་ཡིན་ཚུལ་བརྗོད་ཀྱི་ཡོད་རུང་། དོན་ངོ་མའི་ཆོས་ཀྱི་སྙིང་པོ་མ་ཤེས་པར་ཆོ་ག་ཕྱག་ལེན་ཙམ་ལ་མགོ་འཁོར་ནས་ཡོད་སྟབས། གང་ཉིད་ནང་པའི་ཆོས་པ་ཞིག་ཡིན་པའི་ཆ་ནས། དུས་རྒྱུན་བོད་དང་། རྒྱ། ཐེ་ལན་ཌི། ཉི་ཧོང་། འབར་མ། སིངྒ་ལ་བཅས་ཀྱི་ནང་པ་ཚོ་དུས་རབས་ཉེར་གཅིག་པའི་ནང་པ་ཞིག་བྱེད་དགོས་པའི་སྐུལ་མ་གནང་གི་ཡོད་ཅེས་གསུངས། སྐབས་དེར་གསར་འགོད་པ་ཞིག་གིས་མེར་བསྲེགས་སྐོར་གྱི་བཀའ་འདྲི་ཞུས་པའི་ལན་འདེབས་དུ། “གནད་དོན་དེ་ནི་ཆབ་སྲིད་ཀྱི་ཚོར་བ་རྣོ་བའི་གནད་དོན་ཞིག་ཡིན་སྟབས། ངོས་ཀྱིས་ཆབ་སྲིད་འགན་དབང་ཡོངས་རྫོགས་མི་མང་གིས་འོས་འདེམས་བྱས་པའི་འགོ་ཁྲིད་ལ་རྩིས་སྤྲོད་བྱས་ཟིན་པ་ལྟར་གནད་དོན་དེའི་ཐད་ང་ཚོའི་ཆབ་སྲིད་འགོ་ཁྲིད་ཀྱིས་ལངས་ཕྱོགས་གསལ་བཤད་གནང་གི་རེད། ངོས་ཀྱིས་ཐོག་མ་ནས་སེམས་སྐྱོ་དགོས་པའི་གནད་དོན་འདི་རྒྱ་ནག་གཞུང་གི་ནོར་འཁྲུལ་གྱི་སྲིད་བྱུས་ལས་བྱུང་བ་རེད་ཅེས་བཤད་ཡོད། ད་ཆ་ཧུའུ་ཡོ་པང་གིས་བཤད་པ་ལྟར་རྒྱ་གཞུང་གིས་བོད་ཐོག་འཛིན་པའི་ནོར་འཁྲུལ་སྲིད་བྱུས་དེའི་འབྱུང་རྐྱེན་ཐོག་ཞིབ་འཇུག་དགོས་པར་མ་ཟད། ཏེང་ཞའོ་ཕིང་གིས་བཤད་པ་ལྟར་དངོས་ཐོག་བདེན་འཚོལ་ཐུབ་པ་བྱེད་དགོས། ”ཞེས་གསུངས་འདུག
ཕྱི་ཚེས་ ༡༠ ཉིན་༸གོང་ས་མཆོག་གིས་ཨ་རིའི་གྲོང་ཁྱེར་ཝི་ལི་ཡམ་བྷག་ (Williamsburg) ཏུ། ཝི་ལི་ཡམ་དང་མེ་རི་མཐོ་སློབ་ (College of William & Mary) ཀྱི་སློབ་ཕྲུག་༨༠༠༠ བརྒལ་བར་བྱམས་བརྩེའི་སྐོར་བཀའ་སློབ་སྩལ་ཡོད། དེ་ཡང་འགྲོ་བ་མིར་འཕྲད་བཞིན་པའི་དཀའ་ངལ་རྣམས་སེལ་རྒྱུར་ཐབས་ལམ་རྙིང་པ་བེད་སྤྱོད་བྱས་ན་ནོར་འཁྲུལ་ཡིན། སྨན་པ་ཞིག་ལ་ཆ་མཚོན་ན། ནད་པའི་ན་ཚའི་གནས་སྟངས་ལ་བལྟས་ཏེ་སྨན་བཅོས་བྱེད་དགོས་པ་ལས་ནད་པ་དེ་མི་རིགས་དང་ཆོས་ལུགས། རིགས་རུས། ཤེས་ཚད་བཅས་ཀྱི་དབྱེ་འབྱེད་བྱེད་རྒྱུ་མེད་སྐོར་དང་། ང་ཚོའི་གནད་དོན་ཐོག་ལའང་བྱེད་ཐབས་དེ་རིགས་བེད་སྤྱོད་བྱ་རྒྱུ་གལ་ཆེན་ཡིན་ཚུལ། དུད་འགྲོ་ཞིག་ལ་ཆ་མཚོན་ནའང་རང་གི་ཕྲུ་གུར་བརྩེ་བ་དང་སེམས་ཚོར་ཆེན་པོ་ཡོད་པ་ལྟར། འགྲོ་བ་མིས་ཀྱང་སོ་སོའི་རྣམ་དཔྱོད་བེད་སྤྱོད་བཏང་ནས་རང་གི་གཉེན་ཉེ་ཙམ་དུ་མ་ཟད་དགྲ་བོ་ཚུད་པའི་འགྲོ་བ་སེམས་ཅན་ཀུན་ལ་ཉེ་རིང་མེད་པའི་བྱམས་བརྩེ་བྱེད་ཐུབ་པ་དགོས་སྐོར་གསུངས་ཡོད་འདུག ཕྱི་ལོ་ ༢༠༡༢ ཟླ་ ༡༠ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཝར་ཇི་ནི་ཡ་མངའ་སྡེའི་གྲོང་ཁྱེར་ཝི་ལི་ཡམ་བྷག་ (Williamsburg) གནམ་ཐང་དུ་༸ཞབས་སོར་འགོད་སྐབས་ཝི་ལི་ཡམ་དང་མེ་རི་མཐོ་སློབ་ (College of William & Mary) ཀྱི་སློབ་གཉེར་བ་ཀི་ནི་ཐི་ཁིའུ་(kenneth Qui) གཙུག་ལག་སློབ་དཔོན། དེ་བཞིན་མཐོ་སློབ་ཀྱི་ཚོགས་གཙོའི་ལས་ཁུངས་ཀྱི་ཀེ་ཝིན་ཝོ་སི་(Kevin Vose) དང་། ཇེ་རེ་མི་མར་ཊིན་ (Jeremy Martin) བཅས་ཀྱིས་ཕེབས་བསུའི་སྣེ་ལེན་གཟབ་རྒྱས་ཞུས་ཡོད། དེ་རྗེས་༸གོང་ས་མཆོག་བཞུགས་གནས་མགྲོན་ཁང་དུ་༸ཞབས་སོར་འཁོད་སྐབས་གྲོང་ཁྱེར་ཝི་ལི་ཡམ་བྷག་གྲོང་སྡེའི་སྤྱི་ཁྱབ་སྐུ་ཞབས་ཀ་ལ་ཡེ་ཌི་ཧོལ་མེན་ (Clyde Haulman)གྱིས་ཕེབས་བསུ་ཞུས་ཡོད། དེ་གར་ལྗགས་སྨིན་གྲུབ་མཚམས། མུ་སི་ཀ་ར་རེ་ལེ་ (Muscrarelle Museum) ཞེས་པའི་འགྲེམས་སྟོན་ཁང་དུ་ཆིབས་སྒྱུར་བསྐྱངས། དེ་གར་གོང་གསལ་མཐོ་སློབ་ཀྱི་སློབ་སྤྱི་ཇེ་ཕི་ཊརམ་མེལ་ (Jeff Trammell) ལགས་ཀྱིས་མཐོ་སློབ་ཀྱི་སྐུ་མགྲོན་རྣམས་ལ་༸གོང་ས་མཆོག་ངོ་སྤྲོད་ཞུས་ཡོད་པ་རེད།
སྐབས་དེར་༸གོང་ས་མཆོག་གིས་བཀའ་སློབ་སྩལ་དོན། ངོས་རང་དུས་ཡུན་ཐུང་ཐུང་ཞིག་ནང་འདི་གའི་མཐོ་སློབ་རྙིང་ཤོས་གཉིས་པར་བཅར་རྒྱུ་བྱུང་བར་ཧ་ཅང་དགའ་པོ་བྱུང། ལོ་མང་རིང་མི་མང་དང་ཚོགས་པ་སྐྱིད་སྡུག་མང་པོས་འདི་གར་རྒྱབ་སྐྱོར་ཆེད་རོགས་རམ་ཧ་ཅང་ཡག་པོ་གནང་ཡོད། ངོས་ཀྱི་མི་ཚེ་ཧྲིལ་པོའི་ནང་འགན་ཁུར་གཙོ་བོ་གསུམ་ཡོད། དང་པོ་ནི་འགྲོ་བ་མིའི་རིན་ཐང་གོང་སྤེལ་གཏོང་རྒྱུ་དེ་ཡིན། ང་ཚོ་ཚང་མ་འགྲོ་བ་མི་གཅིག་མཚུངས་ཡིན་པར་མ་ཟད། ང་ཚོ་ཚང་མ་བདེ་བ་འདོད་མཁན་དང་སྡུག་བསྔལ་མི་འདོད་མཁན་ཡང་གཅིག་མཚུངས་ཡིན། དེར་བརྟེན་རང་རྒྱུད་ལ་གཞན་ཕན་གྱི་བསམ་བློ་བསྐྲུན་ཐབས་བྱེད་རྒྱུ་དང་།
གཉིས་པ་ནི་ཆོས་ལུགས་ཁག་གི་མཐུན་སྒྲིལ་གོང་འཕེལ་གཏོང་ཐབས་བྱ་རྒྱུ་དེ་ཡིན། ཆོས་ལུགས་ཚང་མས་བྱམས་པ་དང་། བརྩེ་བ། བཟོད་བསྲན་བཅས་དགོས་པ་གསུངས་ཡོད། འོན་ཀྱང་ཆོས་ལུགས་དེ་རྩོད་རྙོག་གི་རྒྱུ་རྐྱེན་ཆགས་ན་དེ་ནི་ང་ཚོ་བོད་པའི་ནང་བཤད་སྲོལ་ཡོད་པ་བཞིན་སྨན་དུག་ཏུ་འགྱུར་བ་ལྟ་བུ་ཆགས་ཡོད། ཆོས་ལུགས་ནང་ཁུལ་གྱི་རྙོག་དྲ་དེ་དག་ནི་གཙོ་བོ་གནས་ཚུལ་ཆ་ཚང་མ་ཤེས་པ་ལས་བྱུང་བ་དང། ཆོས་ལུགས་ཕན་ཚུན་གུས་བརྩི་བྱས་ན་འཆམ་འཐུན་ཡོང་རྒྱུ་གཏན་འཁེལ་པ་རེད།
གསུམ་པ་ནི་བོད་དོན་ཡིན། སྔ་ལོ་ནས་བཟུང་ངོས་ཀྱིས་ཆབ་སྲིད་ཀྱི་འགན་དབང་ཡོངས་རྫོགས་མང་གཙོའི་ལམ་ནས་མི་མང་གིས་འོས་འདེམས་བྱས་པའི་འགོ་ཁྲིད་ལ་རྩིས་སྤྲོད་བྱས་ཟིན་པ་ཡིན། འོན་ཀྱང་ངོས་རང་བོད་མི་ཞིག་ཡིན་པའི་ཆ་ནས་གང་ཐུབ་ཀྱིས་བོད་སྤྱི་པའི་རྩ་དོན་བསྒྲུབ་རྒྱུ་ནི་འདོར་ཐབས་མེད་པ་ཞིག་ཡིན། ཞེས་བཀའ་སློབ་སྩལ།
ཕྱི་ལོ་ ༢༠༡༢ ཟླ་ ༡༠ ཚེས་ ༡༠ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཨ་རིའི་ཝར་ཇི་ནི་ཡ་མངའ་སྡེའི་གྲོང་ཁྱེར་ཝི་ལི་ཡམ་བྷག་སིའི་(Williamsburg) དུ་༸ཞབས་སོར་བཀོད་དེ་དགེ་ལས་སློབ་ཕྲུག་ཁྱོན་མི་གྲངས་བརྒྱད་སྟོང་བརྒལ་བར་བྱམས་བརྩེའི་སྐོར་བཀའ་སློབ་སྩལ་གྲུབ་རྗེས་མང་ཚོགས་ཀྱི་དྲི་བར་བཀའ་ལན་སྩལ་ཡོད། དེ་རྗེས་༸གོང་ས་མཆོག་ནས་གཙུག་ལག་སློབ་གྲྭའི་སློབ་ཕྲུག་ཁག་གཅིག་ལ་མཇལ་འཕྲད་གནང་པ་དང་། དེའི་ཁོངས་རྒྱ་ནག་ནས་ཡོང་བའི་སློབ་ཕྲུག་ཀྱང་ཡོད། སྐབས་དེར་རྒྱ་རིགས་སློབ་ཕྲུག་ཅིག་གིས་ཕྱི་ལོ་ ༢༠༠༨ ལོར་བོད་ས་ཡོངས་སུ་བོད་མིས་ཞི་རྒོལ་ལ་ཁག་དཀྲིས་ཏེ་རྔམ་སྟོན་བྱས་པ་དེ་རྒྱ་ཧན་མི་རིགས་ལ་ངོ་རྒོལ་བྱས་པ་ཞིག་མིན་ནམ། ཞེས་བཀའ་འདྲི་ཞུས་པར་༸གོང་ས་མཆོག་ནས་བཀའ་ལན་སྩལ་དོན། བོད་མི་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་མིང་དོན་མཚུངས་པའི་རང་སྲིད་རང་སྐྱོང་གི་ཐོབ་ཐང་རྩོད་ཀྱི་ཡོད། རྒྱ་ནག་གཞུང་གིས་བོད་ཀྱི་གནད་དོན་ཐད་དྲིལ་བསྒྲགས་ལོག་པ་བྱེད་བཞིན་ཡོད་པ་དེ་ལ་རྒྱ་ནག་མི་མང་ཚོས་མགོ་འཁོར་ཐེབས་རྒྱུ་མེད།
ཅེས་བཀའ་ལན་སྩལ་པ་དང་སྦྲགས་༸གོང་ས་མཆོག་གིས་འདས་པའི་མི་ལོ་ ༦༠ རིང་གི་ལོ་རྒྱུས་ངོ་མ་ཇི་བྱུང་སོགས་ཀྱི་གནས་སྟངས་ཞིབ་ཕྲ་གསལ་བཤད་ཀྱི་བཀའ་ལན་སྩལ་དོན། ཕྱི་ལོ་ ༡༩༥༩ ལོ་བོད་མིའི་ཞི་བའི་སྒེར་ལངས་ཆེན་མོ་མ་བྱུང་གོང་བོད་མི་མང་པོས་བོད་ནང་དུ་ཡོད་པའི་རྒྱ་ནག་གཞུང་གི་དཔོན་རིགས་ཚོས་བོད་མིའི་ཐོག་འཛིན་པའི་སྲིད་བྱུས་ལ་སྐྱོན་བརྗོད་ཡང་ཡང་བྱེད་ཀྱི་ཡོད་པ་དང་། རིམ་བཞིན་རྒྱ་ནག་གཞུང་གི་འབྲེལ་ཡོད་ས་གནས་དཔོན་རིགས་ཚོའི་བྱེད་ཕྱོགས་ལ་བོད་མི་ཚོ་ཡིད་ཆེས་ཆུང་དུ་ཕྱིན་མཐར་ཕྱི་ལོ་༡༩༥༥ལོ་དང་། ཕྱི་ལོ་༡༩༥༦ ལོར་བོད་མིའི་ཞི་བའི་སྒེར་ལངས་འགོ་འཛུགས་སྐབས་ཐད་ཀར་དྲག་གནོན་བྱས་པ་ལས། བོད་མི་ཚོའི་མངོན་འདོད་ཇི་ཡིན་ཐོག་བསམ་ཤེས་རྩ་བ་ནས་བྱས་མེད། མའོ་ཙེ་ཏུང་གིས་དཀའ་ངལ་འཕྲད་ཚེ་ཁོང་ལ་ཐད་ཀར་འབྲེལ་བ་བྱེད་དགོས་ཞེས་ང་ལ་བརྗོད་ཡོད་པར་བརྟེན། ངོས་ཀྱིས་ཁོང་ལ་ཞུ་སྙན་ཐེངས་གསུམ་བཞི་བཏང་ཡང་ཡ་ལན་གང་ཡང་མ་བྱུང། ལོ་གཉིས་ཙམ་གོང་རྒྱ་རིགས་ཆོས་གྲོགས་ཤིག་ངོས་དང་ཐུག་འཕྲད་བྱུང། ཁོང་ངོས་དང་མ་ཐུག་གོང་ཆེད་མངགས་བོད་ཀྱི་གནད་དོན་རྟོགས་ཆེད་བོད་དུ་བསྐྱོད་འདུག བོད་ཀྱི་རྒྱལ་ས་ལྷ་སའི་ཇོ་ཁང་མདུན་དུ་བོད་མི་རྣམས་རྐྱང་ཕྱག་འབུལ་བཞིན་ཡོད་པའི་མདུན་དུ་བོད་མིའི་ཆོས་དད་ལ་གུས་བརྩི་སྤུ་ཙམ་མེད་པའི་ཐོག་ནས་རྒྱ་དམག་གིས་དམག་སྦྱོང་བྱེད་བཞིན་པ་མཐོང་བ་བརྗོད་བྱུང། དེར་བརྟེན་ཁོང་གིས་གལ་ཏེ་བོད་ནང་ཁ་བྲལ་བ་ཡོད་ན་ཁ་བྲལ་གཏོང་མཁན་དེ་རྒྱ་མི་རེད། ཅེས་ངོས་ལ་བརྗོད་བྱུང། ཞེས་བཀའ་ལན་སྩལ་བར་མ་ཟད། ལྷན་ཚོགས་མཇུག་སྡོམ་གནང་ཁར་༸གོང་ས་མཆོག་གིས་རྒྱ་རིགས་ཚོར་བཀའ་སྩལ་དོན། རྒྱ་རིགས་ཆོས་གྲོགས་ཕོ་མོ་ཚོས་རྒྱ་ནག་གཞུང་གིས་དྲིལ་བསྒྲགས་ལོག་པ་མང་པོ་ཞིག་སྤེལ་བ་དེ་དག་ལ་ཡིད་ཆེས་མ་བྱེད་རོགས། བོད་མི་རྣམས་ཀྱིས་རྒྱ་མི་རིགས་དང་རྒྱ་ནག་གི་གནའ་བོའི་རིག་གཞུང་ཕྱུག་པོ་ཡོད་པ་དེ་དག་ལ་བརྩི་བཀུར་ཆེན་པོ་ཞུ་བཞིན་ཡོད། ཕྱོགས་མཚུངས་བོད་མི་ཚོ་ནི་གང་ཡང་མི་ཤེས་པའི་ཀླ་ཀློ་ལྟ་བུ་མིན་པར་བྱུང་རབས་ལོ་རྒྱུས་ལྡན་པའི་མི་རིགས་ཤིག་དང་། རང་གི་ཐུན་མིན་ཆོས་དང་རིག་གཞུང། སྐད་ཡིག གོམས་གཤིས་སོགས་ཕྱུག་པོ་ཡོད་པའི་མི་རིགས་ཤིག་ཡིན། ང་ཚོས་བོད་རྒྱ་གཉིས་སྨན་གྱི་ལངས་ཕྱོགས་བཟུང་སྟེ་བོད་ཀྱི་གནད་དོན་སེལ་ཐབས་བྱེད་བཞིན་ཡོད། ང་ཚོས་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་རྩ་ཁྲིམས་ཀྱི་སྒྲོམ་གཞིའི་འོག་མིང་དོན་མཚུངས་པའི་རང་སྲིད་རང་སྐྱོང་གི་ཐོབ་ཐང་རྩོད་བཞིན་ཡོད། དེར་བརྟེན་ཁྱེད་ཚོ་རང་དབང་ལུང་པའི་ནང་ཡོད་པའི་རྒྱ་མི་རིགས་ཚོས་གོ་སྐབས་བཟུང་སྟེ་རང་གི་མིག་གཉིས་དང་རྣ་བ་གཉིས་ཀྱི་སྒོ་མོ་ཡངས་པོར་ཕྱེ་ནས་ཕྱོགས་ཡོངས་ཀྱི་གནས་སྟངས་མཐོང་བའི་ཐོག་ནས་བོད་མིའི་དངོས་ཡོད་དཀའ་ངལ་ཇི་ཡིན་ཤེས་ཐབས་གནང་རྒྱུ་ཧ་ཅང་གི་གལ་ཆེན་པོ་ཡིན། དུས་རབས་ཉི་ཤུ་པ་དེ་མི་གསོད་ཁྲག་སྦྱོར་གྱི་དུས་རབས་ཤིག་ཆགས་ཟིན་པ་དང་། འབྱུང་འགྱུར་གྱི་དཀའ་ངལ་རྣམས་གྲོས་མོལ་གྱི་ལམ་ནས་སེལ་ཐབས་བྱ་རྒྱུ་ལས་ཐབས་ལམ་གཞན་མེད་པར་བརྟེན། དུས་རབས་ཉེར་གཅིག་པ་འདི་གྲོས་མོལ་གྱི་དུས་རབས་ཤིག་ཡོང་བར་ང་ཚོས་འབད་བརྩོན་བྱེད་དགོས། ཞེས་བཀའ་སྩལ་ཡོད།
སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ཕྱི་ཟླ་༡༠ ཚེས་༡༡ ཉིན་ཨ་རིའི་ཝར་ཇི་ཡི་ན་མངའ་སྡེའི་ཤར་ལོཙ་བེལ་གྲོང་ཁྱེར་དུ་ཁུལ་དེའི་བོད་མི་དང་། ཉེ་འཁོར་གྱི་བོད་མི་བཅས་ཁྱོན་མི་གྲངས་༤༠༠བརྒལ་བར་ལམ་སྟོན་བཀའ་སློབ་སྩལ་དོན། བོད་ཀྱི་འདས་པའི་ལོ་རྒྱུས་ནང་དུས་རབས་འདིའི་ནང་བྱུང་བ་ལྟ་བུའི་ཐབས་སྡུག་གི་གནས་སྟངས་འདི་འདྲ་ཧ་ལམ་བྱུང་མ་མྱོང་བ་ལྟ་བུ་ཡིན། དེང་སྐབས་བོད་པའི་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁའི་དུས་ལ་སླེབས་ཡོད། འོན་ཀྱང་འདས་པའི་མི་ལོ་དྲུག་བཅུའི་ནང་བོད་མི་རིགས་ཀྱི་སེམས་ཤུགས་དང་སྙིང་སྟོབས་ནམ་ཡང་ཉམས་པ་མེད་པར་གསལ་པོ་རེད་ཅེས་བཀའ་གནང་ཡོད་པ་རེད།
སྐབས་དེར་སྲིང་སྐྱོང་བློ་བཟང་སེང་གེ་མཆོག་ཀྱང་ཕེབས་ཡོད་པ་ལྟར་ཉེ་ཆར་ཚོགས་པའི་དམིགས་བསལ་ཚོགས་ཆེན་ཐེངས་གཉིས་པའི་མཇུག་འབྲས་སོགས་ངོ་སྤྲོད་གནང་ཡོད་པ་རེད།
༧གོང་ས་༧སྐྱབས་མགོན་ཆེན་པོ་མཆོག་ཕྱི་ཟླ་༡༠ ཚེས་༡༢ དང་༡༣ ཉིན་གཉིས་རིང་ཨ་རིའི་(Vermont མངའ་སྡེའི་Middlebury) གཙུག་ལག་སློབ་གྲྭའི་ནང་བྱམས་བརྩེ་སྐྲུན་ཐབས་ཀྱི་སྐོར་ལ་བཀའ་སློབ་ཐེངས་གཉིས་གནང་རྒྱུ་ཡིན་པ་དེའི་ཕྱག་འཁྱེར་ཚང་མ་བཙོང་ཟིན་པ་དང༌། ཕྱག་འཁྱེར་མ་ཐོབ་པ་དང་དོ་སྣང་ཅན་ཚོའི་ཆེད་དུ་༧གོང་ས་མཆོག་གི་བཀའ་སློབ་མཛད་འཆར་གཉིས་ཀ་བརྙན་འཕྲིན་ཐོག་ཐད་ཀར་བསྟན་རྒྱུའི་མཐུན་རྐྱེན་བསྐྲུན་རྒྱུ་ཡིན་པ་རེད།
ད་རེས་༧གོང་ས་མཆོག་མངའ་སྡེ་དེའི་ནང་ཆིབས་བསྒྱུར་གྱི་མཛད་འཆར་གཙོ་བོ་ནི། མི་དམངས་ལ་རེ་བ་དང༌། བྱམས་བརྩེ་སྐྲུན་ཐབས་ཀྱི་ཆེད་དུ་ཡིན་ཞིང༌། གཙུག་ལག་སློབ་གྲྭའི་འགོ་འཛིན་ནས་༧གོང་ས་མཆོག་གཙུག་ལག་སློབ་གྲྭའི་ནང་ཆིབས་བསྒྱུར་གདན་ཞུ་ཕུལ་དགོས་པའི་དམིགས་ཡུལ་ལམ་འདུན་པ་ནི། མི་དམངས་ལ་རེ་བ་དང༌། ཕུགས་བསམ། འཆམ་མཐུན་ཀྱི་འདུ་ཤེས་སམ་བསམ་བློ་བསྐྲུན་ཏེ། ཁོང་ཚོའི་མི་ཚེ་དོན་དང་ལྡན་པ་ཞིག་ཡོང་བའི་ཆེད་དུ་ཡིན་ཞེས་གསུངས་ཡོད་པ་རེད།
༸གོང་ས་མཆོག་གི་ཝི་ཇན་ནི་ཡ་ནང་གི་ཉིན་གཉིས་ཀྱི་མཛད་རིམ་ཁག་ལེགས་པར་གྲུབ་སྟེ། སྤྱི་ཟླ་༡༠ ཚེས་༡༢་ཉིན་ཨ་རིའི་མངའ་སྡེ་ལྦར་མོན་ཊ་ནང་གི་མི་ཌལ་སྦ་རི་མཐོ་རིམ་སློབ་གྲྭའི་དགེ་སློབ་དང་མི་མང་༣༠༠༠ བརྒལ་བར་རང་སོ་སོའི་མི་ཚེའི་ནང་ཕྱི་དངོས་པོའི་ཡར་རྒྱས་དང་ནང་སེམས་ཀྱི་རིན་ཐང་ཟུང་འབྲེལ་བྱེད་དགོས་སྐོར་བཀའ་གནང་བ་དང༌། ད་དུང་སྐབས་རེ་ཆོས་ལུགས་ཀྱི་མིང་ཐོག་ནས་འཁོན་འཁྲུག་ཡོང་གི་ཡོད་སྟབས། ཆོས་པ་ཚོས་ཆོས་ལུགས་གཞན་ལ་གུ་ཡངས་ཀྱི་བསམ་བློའི་ཐོག་ནས་གུས་བརྩི་བྱ་རྒྱུ་དགོས་གལ་ཆེན་པོ་ཡིན་ཞེས་བཀའ་གནང་འདུག།
སྤྱི་ཚེས་༡༣་ཉིན་སླར་ཡང་གཙུག་ལག་སློབ་གྲྭ་དེར་འཛམ་གླིང་ནང་བཟང་སྤྱོད་ཀྱི་རིན་ཐང་འཚོལ་ཐབས་ཞེས་པའི་བརྗོད་གཞིའི་ཐོག་བཀའ་སློབ་གནང་ཡོད་པ་དང༌། དེ་རྗེས་ས་གནས་དེ་གར་ཡོད་པའི་བོད་པ་ཚོར་མཇལ་ཁ་དང་བཀའ་སློབ་སྩལ་ཡོད་པ་རེད།
དེ་ནས་ཕྱི་ཚེས་༡༤ ཉིན་བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ ཆེན་པོ་མཆོག་གིས་ཨ་རིའི་(Massachusetts མངའ་སྡེའི་Cambridge) གྲོང་ཁྱེར་དུ་ཞབས་སོར་འཁོད་ཡོད་པ་དང༌།ཉིན་རྒྱབ་མང་ཚོགས་ལ་འགྲོ་བ་མིའི་བཟང་སྤྱོད། འགྲོ་བ་མིའི་རིན་ཐང༌དང་བདེ་ཐབས་སྐོར་བཀའ་སློབ་སྩལ་གནང་ཡོད་པ་དང་། ཡང་ལྷན་ཚོགས་དེའི་ནང་ཡེ་ཤུའི་ཆོས་པ་(Thomas Keating) དང་། (David Steindl-Rast) རྣམ་གཉིས་བཞུགས་ཏེ་བགྲོ་གླེང་གནང་རྒྱུ་ཡིན་པ་རེད། ལྷན་ཚོགས་དེའི་ཐོག་གཞས་པ་གྲགས་ཅན་(James Taylor) ཡིས་གསུང་གཞས་ཞིག་ཀྱང་ཕུལ་གནང་ཡོད་པ་བཅས་༸གོང་ས་༸སྐྱབས་མགོན་ཆེན་པོ་མཆོག་ནས་ཨ་རིའི་ནང་འགྲོ་བའི་དོན་དུ་གསང་གསུམ་གྱི་མཛད་པ་ཁག་བསྐྱངས་དང་སྐྱོང་བཞིན་ཡོད་པ་དང་།
གཞན་ཡང་ཕྱི་ཟླ་༡༠ ཚེས་༡༦ ཉིན། ཨ་རིའི་མངའ་སྡེ་མེ་སི་ཆུ་སི་ཀེམ་བྷི་རིཇ་ལ་དེ་གའི་མེ་སི་ཆུ་སིའི་བཟོ་ལས་རིག་རྩལ་སྟེ་གནས་ཁང་གི་ལོ་བཅུ་འཁོར་བའི་དུས་སྟོན་ཆེད་སྔ་དྲོར་༸གོང་ས་མཆོག་ནས་སློབ་དཔོན་ཀམ་ལ་ཤི་ལས་མཛད་པའི་སྒོམ་རིམ་བར་པའི་སྒོ་ནས་གསུང་ཆོས་བཀའ་དྲིན་སྩལ་རྒྱུ་དང་། ཚེས་༡༧ ཉིན། ཨ་རིའི་པོརའི་དྷེན་སིར་༸གོང་ས་མཆོག་ནས་བྷོ་རོན་གཙུག་ལགས་སློབ་གྲྭ་ཆེན་མོར་ཉིན་རྒྱབ་གོ་ལ་ཡོངས་ཀྱི་རྩོད་ལེན་ཞེས་པའི་ཞི་བདེའི་རིག་གཞུང་བསྐྲུན་རྒྱུའི་ཐོག་གསུང་བཤད་སྩལ་རྒྱུ། ཚེས་༡༨ ཉིན། ཨ་རིའི་ཀོཎི་ཊི་ཀཊ་མངལ་སྡེའི་དྷན་བྷུ་རིར་༸གོང་ས་མཆོག་ནས་ཉིན་རྒྱབ་དེ་གའི་མངའ་སྡེའི་གཙུག་ལག་སློབ་གྲྭ་ཆེན་མོར་བྱམས་བརྩེའི་ནུས་སྟོབས་སྐོར་གྱི་གསུང་བཤད་བཀྲིན་སྩལ་རྒྱུ།ཚེས་༡༩ ཨ་རིའི་ཀོཎི་ཊི་ཀཊ་མངལ་སྡེའི་དྷན་བྷུ་རིར་༸གོང་ས་མཆོག་ནས་སྔ་དྲོ་དེ་གའི་གཙུག་ལག་སློབ་གྲྭ་ཆེན་མོར་ཉིན་རེའི་མི་ཚེའི་བསླབ་བྱ་ཞེས་པའི་བརྗོད་གཞིའི་ཐོག་གསུང་བཤད་བཀྲིན་སྩལ་རྒྱུ།ཚེས་༢༠ ཉིན། ཨ་རིའི་རྒྱལ་ས་ནེའུ་ཡོག་གི་སེམས་ཁམས་སློབ་གཉེར་ཁང་ནས་གོ་སྒྲིག་ཞུས་པ་བཞིན་དེ་གའི་རོག་ཕི་ལར་གཙུག་ལག་སློབ་གྲྭ་ཆེན་མོར་སྒོམ་གྱི་ཉམས་ལེན་དང་འཕྲོད་བསྟེན་གྱི་བརྗོད་གཞིའི་ཐོག་གསུང་བཤད་བཀྲིན་སྩལ་རྒྱུ། ཚེས་༢༡ ཉིན། ཨ་རིའི་རྒྱལ་ས་ནེའུ་ཡོག་ཏུ་བོད་རིགས་དང་། ཀལ་མུག་ཚོགས་པས་ཇི་ལྟར་གསོལ་བ་བཏབ་པ་བཞིན་དེ་གའི་ལིན་ཀོན་ལྟེ་གནས་ཁང་དུ་ཉིན་རྒྱབ་༸གོང་ས་མཆོག་ནས་ནང་ཆོས་ཀྱི་སྙིང་པོའི་སྐོར་གསུང་ཆོས་བཀྲིན་སྩལ་རྒྱུ་སོགས་ཀྱི་མཛད་རིམ་ཡོད་འདུག